Isteri curang diarak sambil kendong suami
Oleh KOSMO!

5 Julai 2022, 7:30 pm
NEW DELHI – Seorang wanita di negeri Madhya Pradesh, India dipaksa berarak mengelilingi sebuah kampung sambil memikul suami di atas bahunya  sebagai hukuman kerana menjalinkan hubungan sulit dengan lelaki lain, lapor akhbar Mirror UK  kelmarin.
Kejadian berlaku di Kampung Borpadaw selepas suami wanita itu membuat laporan polis setelah isterinya menghilangkan diri selama seminggu.
Sebaik  laporan polis dibuat, salah seorang penduduk kampung tampil mendedahkan bahawa wanita itu sebenarnya sedang bersembunyi di rumah kekasih gelapnya.
Menerusi satu klip video yang  tular,  wanita itu dilihat menggendong suami di atas bahunya dalam keadaan kesakitan sambil ditertawakan oleh penduduk kampung.
Suami wanita yang tidak didedahkan identitinya  itu didakwa memukul, menarik rambut dan menghempas isterinya ke tanah selepas mengetahui hubungan sulit itu.
Setakat ini, sembilan orang ditangkap berhubung kejadian itu, manakala wanita itu telah dihantar pulang ke rumah ibu bapanya. – Agensi


Ibu, bayi maut dikelar selamat disemadi hari ini
Oleh KHAIRUL MOHD. ALI

5 Julai 2022, 8:43 pm
JOHOR BAHRU – Jenazah Hajar Nursyahirin Rosman dan bayi lelakinya, Hans Mohd. Thakif Amir yang mati akibat dikelar semalam selamat disemadikan dalam satu kubur di Tanah Perkuburan Islam Bakar Batu, di sini hari ini.
Majlis pengkebumian bermula pukul 8.10 malam itu berlangsung lancar walaupun dalam keadaan cuaca gerimis.
Kira-kira 100 orang terdiri daripada ahli keluarga, rakan-rakan dan penduduk setempat turut hadir untuk memberikan penghormatan terakhir.
Bapa mangsa, Rosman Ahmad, 58, bersyukur kerana majlis pengkebumian anak ketiga dan cucu keempatnya itu berlangsung dengan lancar.
“Kedua-dua jenazah akan dikebumikan dalam satu kubur, saya sudah berbincang dengan besan (bapa suspek) berhubung perkara ini dan mereka telah bersetuju, jadi kita teruskan sahaja.
“Alhamdulillah, semuanya telah selesai,” katanya kepada pemberita selepas selesai majlis pengkebumian itu.

Selain keluarga mangsa, upacara pengebumian itu turut dihadiri keluarga suspek, termasuk bapanya, Adam Abdullah, 55, dan adik lelakinya, Aiman Adam, 18, serta ahli keluarganya yang lain.
Terdahulu, kedua-dua jenazah disembahyangkan di Masjid Kampung Bakar Batu dekat sini selepas selesai solat fardu maghrib.
Sementara itu, Ahli Pertubuhan Khairat Kematian Kampung Bakar Batu, Hashim Mohamed, 55, berkata, pengkebumian dua jenazah di dalam satu kubur ini merupakan kali pertama dilakukan di kawasan perkuburan tersebut.
“Ya, ini merupakan pertama kali dua jenazah dikebumikan bersama-sama di dalam satu kubur di sini.
“Jenazah ibunya dimasukkan terlebih dahulu secara mengiring dan mengadap kiblat, manakala jenazah anaknya dimasukkan kemudian dalam susunan jenazah bayi dirapatkan ke bahagian perut ibunya,” katanya.
Dalam kejadian kira-kira pukul 12.30 hari semalam, Hajar Nursyahirin dan Hans Mohd. Thakif dipercayai dibunuh dengan kejam oleh suspek yang mempunyai pertalian keluarga dengan kedua-dua mangsa.
Mayat kedua-dua mangsa ditemui di hadapan pintu kediaman mereka dengan kesan kelar pada bahagian leher.
Walau bagaimanapun, suspek berjaya ditahan polis dalam keadaan berbogel di sekitar Permas Jaya, di sini pukul 2.45 petang semalam.
Pihak polis turut menemui sebilah pisau pemotong daging yang dipercayai digunakan dalam kejadian itu daripada suspek yang bekerja sambilan sebagai pencuci kapal di Pasir Gudang.
Mahkamah Majistret Johor Bahru hari ini memerintahkan suspek ditahan reman selama tujuh hari untuk membantu siasatan yang dijalankan di bawah Seksyen 302 Kanun Keseksaan. – KOSMO! ONLINE


Wanita belum bertemu jodoh menangis lihat rakan berkahwin
Oleh KOSMO!

5 Julai 2022, 8:00 pm
JAKARTA – Seorang wanita di Indonesia menjadi tular di media sosial apabila dirakam menangis teresak-esak semasa menghadiri sebuah majlis perkahwinan, lapor laman Wolipop, semalam.
Menerusi video yang dimuat naik di akaun TikTok @erha_store2 atau Pury, wanita itu dilihat berpusing ke belakang kerusi dan menangis sehingga matanya menjadi merah.
“Sabar ya,” demikian menurut keterangan video tersebut.
Pada mulanya, video yang berjaya meraih jumlah tontonan sehingga 7.1 juta menyangka wanita itu menangis kerana pengantin lelaki ialah bekas teman lelakinya.
Namun, Pury menjelaskan bahawa wanita berkenaan ialah teman baik pengantin perempuan dan dia berasa sedih kerana tidak boleh berkahwin serentak memandangkan belum bertemu jodoh.
“Bukan menangis ditinggalkan kekasih tetapi sedih kerana teman baiknya sudah berkahwin dan meninggalkan dia seorang diri.

“Wanita itu belum berteman, maka dia berasa sunyi selepas rakan baiknya mendirikan rumah tangga,” jelas Pury. – Agensi


Permintaan hartanah dijangka kekal sihat
Oleh MUHAMMAD IKHWAN IDERIS

5 Julai 2022, 7:42 pm
KUALA LUMPUR – Sime Darby Property Berhad kekal optimis dengan prospek industri hartanah domestik, meskipun menjangkakan akan ada kenaikan dalam kos pinjaman perumahan susulan mesyuarat Jawatankuasa Dasar Monetari Bank Negara Malaysia esok.
Pengarah Urusan Kumpulan, Datuk Azmir Merican berkata, industri telah beroleh manfaat daripada persekitaran kadar faedah yang rendah buat sekian lama dan meskipun peningkatan berlaku, ia dijangkakan pada kadar yang kompetitif.
“Saya fikir kita masih dalam suasana yang mana kadar faedah adalah sederhana dan pada harga yang baik, jadi permintaan akan kekal ada.
“Dua cabaran utama yang dihadapi industri tahun ini ialah kenaikan bahan binaan, diharap ia akan kembali stabil apabila rantaian bekalan kembali normal dan satu lagi ialah kekurangan tenaga buruh yang merupakan satu isu utama bagi kami,” katanya.
Beliau berkata demikian selepas pelancaran inisiatif digital dan solusi pembiayaan hijau untuk pembeli hartanah menerusi memorandum persefahaman yang ditandatangani antara Sime Darby Property dan AmBank Group di sini, hari ini.
Menerusi kerjasama berkenaan, pembeli hartanah ditawarkan kaedah pembiayaan yang mampan untuk membeli rumah Sime Darby Property, selain pengalaman pelanggan lancar menerusi proses permohonan pinjaman yang dipermudahkan menggunakan platform digital AmBank.

AmBank turut menyediakan kadar pembiayaan kompetitif serendah 2.95 peratus, manakala pembeli akhir bagi produk perindustrian di Elmina Business Park ditawarkan margin of advance sehingga 200 peratus untuk perusahaan kecil dan sederhana.
Sementara itu, Ketua Pegawai Eksekutif AmBank Group, Datuk Sulaiman Mohd. Tahir berkata, pihaknya telah melihat permintaan yang semakin meningkat bagi pembiayaan berkaitan kelestarian kerana kesedaran untuk memerangi perubahan iklum semakin meningkat.
“Penawaran pilihan pembiayaan hijau buat pelanggan melengkapkan lagi matlamat kami dalam memacu inisiatif kelestarian alam sekitar, sosial dan tadbir urus (ESG),” katanya. – KOSMO! ONLINE


PATI bayar RM3,000 caj nak masuk Malaysia
Oleh MUHAMMAD ZIKRI

5 Julai 2022, 7:56 pm
PONTIAN – Sebuah rumah penampungan di Jalan Parit Raja Laut, Kampung Rimba Terjun, di sini diserbu selepas disyaki dijadikan tempat persembunyian pendatang asing tanpa izin (PATI) warga Indonesia.
Dalam serbuan Ops Pintas yang dijalankan pada pukul 5.30 pagi itu, lapan lelaki Indonesia serta seorang lelaki tempatan dicekup masing-masing berusia 22 hingga 57 tahun.
Lapan PATI yang ditahan terdiri daripada tiga individu bertindak sebagai tekong, dua lelaki sebagai ‘transporter’ (pengangkut) manakala tiga lagi merupakan PATI yang baru mendarat.
Ketua Polis Daerah Pontian, Superintendan Mohammad Shofee Tayib berkata, kejayaan tangkapan itu hasil risikan dan maklumat daripada orang awam.
“Lelaki tempatan yang ditahan merupakan pemilik rumah penampungan dan suspek disyaki mengambil bayaran RM100 bagi setiap pelanggan.
“Rumah terbabit merupakan lokasi strategik sindiket kerana kedudukannya kira-kira 100 meter dari Pantai Rambah, lokasi pendaratan PATI,” katanya ketika dihubungi Kosmo! hari ini.

Mohammad Shofee berkata, hasil siasatan lanjut mendapati tekong tempatan dan Indonesia menerima upah antara RM100 hingga RM500 daripada ejen yang dikenali sebagai Nurul yang menguruskan aktiviti penyeludupan tersebut.
Jelasnya, PATI yang diberkas turut mengaku telah membayar antara RM1,800 hingga RM3,000 kepada sindiket terbabit sebagai caj perkhidmatan untuk masuk atau keluar dari negara ini.
:”Mereka disyaki bertolak pada pukul 8 malam tadi dari Batam, Indonesia dan sampai ke Pontian pada pukul 11 malam sebelum dibawa ke rumah penampungan dan seterusnya dihantar bekerja di kebun durian di Pagoh, Muar,” ujarnya.
Katanya, kesemua yang ditahan akan dibawa ke Ibu Pejabat Polis Daerah (IPD) Pontian bersama barangan rampasan iaitu sembilan buah telefon bimbit, dua buah motokar dan wang tunai. – KOSMO! ONLINE


Majlis perkahwinan diadakan di atas tanah kubur
Oleh KOSMO!

5 Julai 2022, 8:30 pm
JAKARTA – Sebuah rakaman video tular di media sosial Indonesia kerana memaparkan persiapan sebuah majlis perkahwinan yang diadakan di kawasan perkuburan, lapor laman berita Berita Hits hari ini.
Berdasarkan klip  video yang dimuat naik dalam akaun Instagram @terangmedia itu, beberapa individu dilihat sedang sibuk melakukan persiapan di lokasi tersebut.
Pada satu sudut, terdapat sebuah pentas nyanyian beserta sistem audio  lengkap untuk menghiburkan tetamu.
Turut dipaparkan adalah pentas persandingan beserta pelamin serta perhiasan yang biasa dilihat dalam sesuatu majlis perkahwinan.
Apa yang membezakannya adalah susun atur itu dibuat di sebuah kawasan perkuburan.
Video yang dikongsikan itu menjadi tular dan menerima kecaman netizen.

“Kalau tidak ada halaman rumah, adakah kampung anda juga tidak mempunyai tempat yang lapang (untuk mengadakan acara)?” kata seorang pengguna media sosial.
“Memang sudah tidak ada tempat lain ke? Kasihan kubur dipijak-pijak,” kata  netizen lain. – AGENSI


400 sukarelawan digerakkan bantu mangsa banjir- KPT
Oleh EDDY AQMAL MOHAMED HAMIDI

5 Julai 2022, 7:52 pm
PUTRAJAYA – Kementerian Pengajian Tinggi (KPT) telah menggerakkan seramai 400 sukarelawan secara berperingkat bagi menyantuni keperluan mangsa yang terjejas susulan bencana banjir di Baling, Kedah semalam.
Menterinya, Datuk Seri Dr. Noraini Ahmad berkata, mereka juga akan menyediakan pelbagai bentuk bantuan juga sumbangan termasuk kerja-kerja pembersihan, pembekalan
pakaian dan bekalan stok makanan serta penjagaan kendiri kepada yang memerlukan
“Kementerian ini menzahirkan rasa dukacita dan bersimpati atas kejadian bencana banjir lumpur yang dilaporkan melanda di daerah Baling, Kedah semalam.
“Atas dasar KPT Prihatin dan kebersamaan Keluarga Malaysia terhadap mangsa-mangsa banjir, sukarelawan Universiti Awam (UA) dan Yayasan Sukarelawan Siswa telah digerakkan ke kawasan terjejas,” katanya dalam kenyataan hari ini.
Tambah Noraini, beliau turut mendoakan agar semua mangsa yang terkesan diberi kekuatan bagi mendepani dugaan dan cabaran yang melanda. – KOSMO! ONLINE


Piala AFF B-19: Malaysia tewaskan Kemboja 2-1
Oleh MUHAMAD ARDIE PUTRA SUHAIMI

5 Julai 2022, 7:47 pm
PETALING JAYA – Skuad bola sepak bawah 19 tahun (B-19) kebangsaan memulakan kempen Piala AFF B-19 dengan rentak positif selepas menewaskan Kemboja pada aksi pertama Kumpulan B petang tadi.
Pada perlawanan yang berlangsung di Stadium Madya, Gelora Bung Karno, Jakarta itu, pasukan bimbingan Hassan Sazali Waras tidak menunggu lama untuk mendahului hasil ledakan Najmudin Akmal Kamal Akmal seawal minit ke-13.
Momentum skuad remaja Harimau Malaya berterusan apabila jentera serangan semakin ghairah menambah gol dan berjaya meledak gol kedua hasil jaringan Haiqal Haqeemi Hairi pada minit ke-30.
Bersambung pada babak kedua, Kemboja mula memperkemaskan jentera serangan dan berjaya merapatkan kedudukan menerusi ledaka Chanvibol Davit pada minit ke-56.
Tersentak dengan gol tersebut, skuad muda negara dilihat agak tertekan dalam usaha mempertahankan kelebihan selain mensia-siakan beberapa peluang keemasan untuk menambah gol dengan kedudukan 2-1 kekal sehingga tamat perlawanan.
Skuad B-19 negara dijadualkan meneruskan saingan peringkat kumpulan berdepan Singapura pada Khamis ini sebelum menentang Timor-Leste (9 Julai) dengan aksi terakhir bertemu Laos (11 Julai).

Sebagai rekod, kali terakhir skuad kebangsaan menjuarai Piala AFF B-19 adalah pada edisi 2018 dibawah kendalian Bojan Hodak selepas menewaskan Myanmar 4-3 di pentas final. – KOSMO! ONLINE


Johnny Debt minta sedekah tepi jalan
Oleh KOSMO!

5 Julai 2022, 8:00 pm
WASHINGTON – Seorang pengemis yang berpakaian seperti watak  Kapten Jack Sparrow lakonan aktor, Johnny Depp diberi julukan Johnny Debt oleh netizen, lapor laman stesen penyiaran NDTV.
Rakaman video mengenainya menjadi tular apabila pengguna Twitter, @javrorar memuat naiknya di platform tersebut ketika pengemis itu sedang meminta sedekah.
Paparan menunjukkan ‘Johnny Debt’ atau ‘Johnny Hutang’ mengetuk  cermin setiap kereta yang berhenti di sebuah persimpangan lampu isyarat bagi mendapatkan wang.
Selepas mengumpulkan wang, dia memberikan senyuman seperti Jack Sparrow dan berlalu pergi. Lokasi rakaman video itu bagaimanapun tidak diketahui.
“Saya akan memberi AS$100 (RM441) hanya untuk usaha kerasnya berpakaian dan berlagak seperti Depp,” tulis seorang pengguna media sosial.
Video itu mendapat hampir lapan juta tontonan  dan lebih 364,000 tanda suka. – Agensi


Tapak pelupusan bahan kimia haram punca bau busuk
Oleh KAMARIAH KHALIDI

5 Julai 2022, 7:38 pm
DENGKIL – Jabatan Alam Sekitar (JAS) berjaya mengesan sebuah tapak pelupusan haram yang dipenuhi sisa kimia disyaki buangan terjadual (BT) termasuk sampah domestik dan sisa-sisa plastik di Kampung Semarang berdekatan Kampung Orang Asli Bukit Jenuk, Sepang di sini semalam.
Menteri Alam Sekitar dan Air, Datuk Seri Tuan Ibrahim Tuan Man berkata, siasatan dijalankan selepas JAS menerima aduan pencemaran bau kimia yang telah mengganggu penduduk kawasan perumahan di sekitar Dengkil, Cybersouth dan Presint 5, Putrajaya sejak seminggu lalu.
Menurut beliau, penduduk tempatan memaklumkan terhidu pencemaran bau seakan-akan bau air kencing kucing dan tikus ketika awal pagi dan malam terutamanya ketika melalui jalan pintasan Dengkil di Taman Emas, Taman Kristal dan Presint 5.
“Siasatan telah digerakkan secara intensif oleh JAS mulai 30 Jun lalu dan semalam, hasil maklumat daripada orang awam, kita berjaya menjejaki lokasi sebenar punca pencemaran bau kimia tersebut.
“Kawasan ini lebih dikenali penduduk tempatan sebagai lombong ‘Nam Tak’ dengan anggaran keluasan tapak 1.3 hektar dan terletak kira-kira 700 meter dari Sungai Langat,” katanya pada sidang akhbar di tapak pelupusan haram di Kampung Semarang di sini, hari ini.
Mengulas lanjut, Tuan Ibrahim berkata, menerusi hasil siasatan, JAS turut menemui sebuah paya dipenuhi sisa kimia bercampur sampah domestik serta 100 tong besi berkapasiti 200 liter mengandungi sisa kimia disyaki BT berbentuk cecair, separa cecair dan pepejal berwarna.

Selain itu, katanya, terdapat sisa-sisa bekas ‘intermediate bulk container’ (IBC) yang telah dipotong dan kandungannya dialirkan ke sebuah lubang besar yang digali.
Jelasnya, sampel buangan yang disyaki BT juga telah diambil dan dihantar ke Jabatan Kimia Malaysia untuk dianalisis.
“Kita telah menggerakkan pasukan siasatan untuk mengenal pasti pelaku, pengeluar buangan (kilang) dan juga kontraktor pengangkut yang terlibat selain menyita sebuah jentera berat yang digunakan untuk melupuskan buangan.
“Saya juga telah mengarahkan Ketua Pengarah JAS untuk menyelaras satu mesyuarat dengan agensi-agensi yang berkaitan termasuk Agensi Pengurusan Bencana Negara bagi mengambil tindakan pembersihan segera dan mengeluarkan kesemua buangan dari lokasi kejadian untuk dilupuskan di tapak yang dilesenkan,” ujarnya.
Dalam pada itu, Tuan Ibrahim berkata, kesemua bukti yang ditemui di lokasi kejadian akan dikumpul bagi membolehkan siasatan lebih terperinci dilakukan oleh JAS.
“Kita ambil semua bukti-bukti sama ada pada tong, kertas, punca bahan dan tanda nama syarikat. Kalau ada sebarang indikator kita akan ‘follow up’.
“Kita akan cari sampai lubang cacing siapa pelakunya dan kita tak mahu ia berulang di Selangor khususnya dan negeri-negeri lain,” katanya.
Tambahnya, sebanyak 97 aduan diterima oleh JAS membabitkan pencemaran bau tersebut melibatkan Putrajaya, Dengkil serta Cyberjaya sejak 28 Jun lalu sehingga hari ini.- KOSMO! ONLINE


Banjir: Kerajaan peruntukan bantuan awal RM500,000 kepada mangsa
Oleh EDDY AQMAL MOHAMED HAMIDI

5 Julai 2022, 7:04 pm
PUTRAJAYA – Kerajaan hari ini mengumumkan peruntukan sebanyak RM500,000 akan disalurkan sebagai bantuan awal kepada Ketua Isi Rumah (KIR) yang terjejas susulan bencana banjir kilat di Lembangan Sungai Kupang dan Sungai Tiak di Baling, Kedah petang semalam.
Perdana Menteri Datuk Seri Ismail Sabri Yaakob berkata, beliau yang kini berada dalam lawatan rasmi ke Turkiye atas jemputan Presiden Recep Tayyip Erdogan telah dimaklumkan tentang bencana yang meragut tiga nyawa itu.
“Seramai 1,490 orang mangsa yang melibatkan 112 KIR telah terjejas dan tiga buah Pusat Pemindahan Sementara (PPS) telah dibuka iaitu PPS Sekolah Menengah Kebangsaan (SMK) Jerai, PPS Surau An Nur dan PPS SMK Agama Al Khiriah.
“Justeru, saya telah mengarahkan Ketua Setiausaha Negara, Tan Sri Mohd. Zuki Ali untuk menyelaraskan bantuan segera kepada semua mangsa yang terlibat,” katanya menerusi satu kenyataan hari ini.
Jelas beliau, antara bantuan awal yang akan disalurkan kepada setiap KIR terlibat adalah Bantuan Wang Ihsan (BWI) sebanyak RM1,000; bantuan barang keperluan asas RM2,500; bantuan barangan elektrik sebanyak RM500 dan pembaikan rumah.
“Setiausaha Politik saya, Datuk Mohammad Anuar bersama pihak Unit Penyelarasan Pelaksanaan (ICU) dan Agensi Pengurusan Bencana Negara (Nadma) telah menyampaikan BWI kepada semua KIR pada hari ini termasuk tiga waris mangsa yang telah meninggal dunia sebanyak RM10,000 seorang.

“Kebanyakan rumah yang terkesan dengan musibah ini telah mengalami kerosakan manakala sebanyak 25 buah rumah telah musnah sama sekali,” katanya.
Susulan itu, Ismail Sabri berkata, beliau telah mengarahkan semua agensi kerajaan yang terlibat untuk mengenal pasti kerosakan dan pembaikan yang perlu dilakukan untuk memastikan mangsa-mangsa tragedi itu ada tempat berteduh yang selesa selepas ini.
“Bantuan-bantuan lain akan disusuli dengan segera termasuklah kerja-kerja pembersihan kawasan dan projek-projek tebatan banjir yang kritikal. Kerajaan Persekutuan terus komited untuk menyediakan peruntukan yang sewajarnya bagi perkara ini.
“Saya akan memastikan kebajikan dan keselamatan mangsa-mangsa ini diberi perhatian yang sepenuhnya dengan kerjasama erat daripada semua pihak baik dari Kerajaan Persekutuan mahupun Kerajaan Negeri,” ujar beliau. – KOSMO! ONLINE


Kemas sasar capai KPI lengkap 100 peratus tahun ini
Oleh AMREE AHMAD

5 Julai 2022, 6:16 pm
PUTRAJAYA – Jabatan Kemajuan Masyarakat (Kemas) menyasarkan mampu mencapai Indeks Prestasi Utama (KPI) lengkap 100 peratus untuk semua aktiviti sebelum akhir tahun ini.
Ketua Pengarahnya, Datuk Mohamad Yasid Bidin berkata, secara umumnya kesemua program KPI Aspirasi Keluarga Malaysia hampir berjaya memenuhi sasaran yang ditetapkan.
“Alhamdulillah, kejayaan ini direalisasikan menerusi kerjasama yang amat bersepadu daripada kakitangan Kemas meliputi setiap peringkat di seluruh seluruh,” katanya kepada pemberita.
Terdahulu beliau hadir menyaksikan Perhimpunan Bulan Julai dan pelancaran Pelan Antirasuah Organisasi Kemas 2022-2026 di Dewan Sri Lestari, kementerian berkenaan di sini hari ini.
Beliau juga memimpin bacaan Ikrar Bebas Rasuah yang disertai 440 kakitangan dan disaksikan oleh Timbalan Menteri Pembangunan Luar Bandar I, Datuk Seri Abdul Rahman Mohamad.
Mengulas lanjut, Mohamad Yasid berkata, sepanjang tahun ini, Kemas diperuntukkan bajet sebanyak RM8,017,656 untuk melaksanakan pelbagai program berteraskan KPI penting.

Antaranya, Program Asnaf Berdikari yang berjaya membabitkan 50 peserta dengan dana RM150,000 dan Program Quickwin yang melibatkan 150 usahawan dengan dana RM500,000.
“Kemas juga telah pun berjaya menyiapkan Program Quickwin Kiosk yang meliputi sejumlah 10 buah kiosk disasarkan dengan peruntukan dibelanjakan sebanyak RM100,000,” jelasnya.
Beliau turut gembira apabila Program Pembangunan Usahawan Kemas untuk tahun ini sudah melahirkan seramai 1,573 usahawan dan keseluruhan perbelanjaan berjumlah RM385,650.
Tidak ketinggalan Program Perluasan Akses dan Jaringan Internet apabila sebanyak 314 buah daripada 700 buah yang disasarkan sudah pun dipasang dengan peruntukan RM42,390.
Tambah belua, Kemas juga telah membelanjakan RM116,500 bagi 19 siri Program Pendidikan Literasi Fungsian dikelolakan agensi itu di seluruh negara tahun ini.
Program Wacana Ilmu Wanita Inspirasiku dan Pusat Daya Maju Keluarga Malaysia katanya, juga dalam perancangan pihak Kemas untuk pelaksanaan sejajar KPI yang sudah ditetapkan.
“Insya-Allah, untuk baki beberapa bulan lagi, pihak Kemas akan berusaha lebih keras dan amat yakin dapat mencapai misi sasaran KPI penuh pada penghujung tahun ini,” tegas beliau.
Menyentuh Pelan Antirasuah Organisasi, beliau menjelaskan ia mengandungi lima strategi yang perlu dilengkapkan dalam masa lima tahun oleh kesemua bahagian dan unit di Kemas.
Dengan tema khusus, Kemas Berintegriti Rasuah Diperangi, pelan tersebut menggariskan 25 inisiatif agar warga agensi itu membudayakan konsep pencegahan rasuah dalam tugasan.-KOSMO! ONLINE


Jiran terdengar anak mangsa menjerit, baju berlumuran darah
Oleh KOSMO!

5 Julai 2022, 6:24 pm
MELAKA – Seorang wanita warga emas maut selepas dipercayai dikelar ahli keluarga sendiri dalam kejadian di Kampung Paya Luboh di sini hari ini.
Dalam kejadian kira-kira pukul 2.50 petang itu, mangsa yang berusia 63 tahun dipercayai dibunuh oleh suspek berusia 38 tahun.
Menurut saksi, Jamaliah Md. Jamil, 35, ketika kejadian dia sedang duduk di hadapan kedainya yang terletak kira-kira 10 meter dari rumah mangsa sebelum terdengar anak jirannya menjerit meminta tolong dengan keadaan baju berlumuran darah.
Katanya, dia yang terkejut kemudian berlari ke arah kediaman itu dan meminta salah seorang penduduk kampung memanjat masuk ke dalam pekarangan rumah berkenaan.
“Selepas dapat masuk, lelaki itu balingkan kunci pagar rumah dan saya terus masuk ke pekarangan bersama beberapa penduduk yang lain.
“Saya tak berani masuk rumah tengok mangsa, tetapi mereka yang lain beritahu jiran saya itu telah meninggal dunia dibunuh adengan kesan tikaman di leher,” katanya ketika ditemui pemberita di sini, hari ini.

Mengulas lanjut, katanya, suspek yang masih berada di lokasi kemudian ditangkap oleh empat penduduk kampung sebelum diserahkan kepada pihak polis.
“Kami telah tangkap suspek. Dia tak melawan pun dan hanya duduk seperti orang bodoh sampailah polis sampai.
“Kami tak tahulah dia sedang berkhayal atau tidak, tetapi penduduk kampung memang tahu dia ada ambil barang (dadah),” katanya.
Ujarnya, anak perempuan mangsa bagaimanapun tidak mengalami sebarang kecederaan. – KOSMO! ONLINE


Polis Selangor, LZS jalin kerjasama program taksir zakat
Oleh ISKANDAR SHAH MOHAMED

5 Julai 2022, 7:17 pm
SHAH ALAM – Polis Selangor bekerjasama dengan Lembaga Zakat Selangor (LZS) melaksanakan program taksiran zakat bagi menentukan kadar sebenar yang perlu ditunaikan warga pasukan keselamatan itu.
Ketua Polis Selangor, Datuk Arjunaidi Mohamed berkata, taksiran itu penting dalam mengetahui kadar sebenar zakat berdasarkan jumlah pendapatan yang diterima.
Katanya, zakat merupakan kewajipan yang perlu ditunaikan umat Islam berkemampuan termasuk pegawai atau anggota polis.
“Ia bukan hanya meliputi zakat fitrah, malah banyak kategori lain seperti zakat harta dan zakat pendapatan.
“Justeru, taksiran membantu menentukan kadar sebenar zakat yang perlu ditunaikan dan program ini perlu dimanfaatkan sebaik mungkin warga kontinjen polis Selangor,” katanya selepas melancarkan Jelajah Polis Diraja Malaysia (PDRM) sempena Bulan Taksir Zakat 2022 di Ibu Pejabat Polis Kontinjen (IPK) negeri di sini, hari ini.
Kata Arjunaidi, kerjasama itu dapat memberi pendedahan berkaitan rukun Islam keempat sebagai usaha penyucian harta dan jiwa.

“Saya berharap semua Ketua Jabatan dan Ketua Polis Daerah menyarankan warga polis supaya menunaikannya melalui potongan gaji,” katanya.
Sementara itu, Ketua Pegawai Eksekutif LZS, Mohd. Sabirin Mohd. Sarbini berkata, pihaknya berharap program itu membantu sasaran kutipan zakat melebihi RM1 bilion tahun ini.
“Kita sentiasa bekerjasama dengan agensi kerajaan untuk memberi penerangan terperinci mengenai kadar sebenar zakat yang perlu ditunaikan setiap individu.
“Alhamdulilah, kutipan zakat sepanjang tempoh enam bulan pertama tahun ini meningkat berbanding tahun lalu dan berharap momentum positif itu berterusan,” katanya. – KOSMO!ONLINE


Anak bongsu tidak sedar kejadian menimpa mangsa
Oleh AZIZAH SHAFIEI

5 Julai 2022, 6:47 pm
BERA – Anak bongsu kepada mangsa yang maut dalam kejadian samun di Felda Mengkuang, Muhammad Khairi Ramadan Mohd Haris, 22, tidak menyedari kejadian yang berlaku terhadap ibunya.
Menurutnya, pada awal pagi, dia dan ibunya sempat ke masjid bersama-sama tetapi dia pulang ke rumah bersendirian kerana ibunya mahu mengaji.
“Saya memang tidak sedar apa-apa sebab lepas balik dari masjid saya rehat dalam bilik. Saya sedar bila ayah saya panggil beritahu dia sakit kepala dan paip dalam bilik air bocor.
“Saya masuk bilik emak saya untuk ambil peralatan untuk baiki paip, tetapi saya tengok keadaan emak terbaring dan saya panggil dia namun tiada respon. Sedar-sedar emak sudah tiada,” katanya.
Mangsa Siti Zuliana Said,52, maut selepas dipercayai dijerut di leher dalam kejadian samun di rumahnya dekat Felda Mengkuang di sini hari ini.
Muhammad Khairi Ramadan berkata, ayahnya, Mohd Haris Ibrahim, 60, yang berada di ruang tamu secara tiba-tiba didatangi suspek dari belakang dan mencekik ayahnya sebelum menghentak kepala ayahnya dengan objek keras.

“Ayah pengsan sekejap, selepas itu dia panggil saya. Mungkin masa itu, ayah belum sedar dengan apa yang berlaku pada emak.
“Masa saya masuk bilik emak, masa itulah baru sedar keadaan mak,” ujarnya. – KOSMO! ONLINE


KPDNHEP pastikan bekalan 60,000 metrik tan minyak masak tidak diseludup
Oleh TOREK SULONG

5 Julai 2022, 6:57 pm
BACHOK – Kementerian Perdagangan Dalam Negeri dan Hal Ehwal Pengguna (KPDNHEP) akan memastikan 60,000 metrik tan minyak masak bersubsidi dijual pada sukatan timbangan dan harga yang ditetapkan untuk mengelakkan penyelewengan ke negara jiran menerusi aktiviti penyeludupan.
Pengarah Penguat Kuasa KPDNHEP, Azman Adam berkata, pemantauan itu dilakukan dengan pemantauan menerusi Op Penaziran yang dilakukan bermula daripada peringkat pengilang sehingga ke peruncit minyak masak bersubsidi.
Menurutnya, langkah itu bagi memastikan bekalan minyak masak sampai kepada rakyat di negara ini sekali gus mengelakkan warga asing menikmati subsidi disediakan oleh kerajaan.
“Sebanyak 22 pengilang minyak masak di seluruh negara termasuk pembungkus berlesen (305), syarikat pemborong (4,151) dan peruncit (lebih 30,000). Kesemua mereka ini tidak akan terkecuali akan dipantau melalui Op Penaziran.
“KPDNHEP akan meneliti setiap rekod penghantaran dan urusan jual beli di semua peringkat pengeluar minyak masak sehingga kepada peruncit. Agensi penguat kuasa seperti polis dan tentera turut akan memantau di kawasan sempadan negara,” katanya selepas mengadakan pemeriksaan di Kilang Pembungkusan Minyak Masak Tanjung Pauh Trading di Beris Kubur Besar, di sini hari ini.
Mengulas lanjut, Azman berkara, transaksi jualan minyak masak bersubsidi secara runcit akan turut diteliti selaras dengan arahan yang telah dikeluarkan pada Januari tahun lalu.

Katanya, arahan itu menetapkan setiap keluarga dihadkan untuk membeli tiga kilogram atau tiga bungkusan minyak masak sahaja.
“Ia bertujuan mengawal pembelian melebihi had keperluan selain mengawal ketat bahan bersubsidi diselewengkan untuk dijual ke negara jiran.
“Selain itu, orang ramai turut diminta menjadi mata dan telinga kerajaan dengan melaporkan kepada KPDNHEP jika berlakunya penjualan melebihi harga yang ditetapkan, kegiatan menyembunyi, penyelewengan termasuk aktiviti penyeludupan untuk tindakan segera,” ujarnya. – KOSMO! ONLINE


China bangunkan aplikasi nilai kesetiaan ahli politik
Oleh KOSMO!

5 Julai 2022, 6:30 pm
BEIJING – Sekumpulan penyelidik membangunkan sebuah sistem menggunakan kepintaran  buatan (AI) yang dikatakan boleh menilai tahap kesetiaan ahli Parti Komunis China, lapor portal berita MailOnline semalam.
Menurut  wartawan akhbar Times di Beijing, Didi Tang, sistem tersebut dibangunkan oleh kumpulan penyelidik Pusat Sains Negara Komprehensif Hefei.
Ia boleh menganalisis ekspresi wajah dan gelombang otak ahli-ahli parti  untuk menilai sejauh mana mereka menerima ‘pendidikan pemikiran’ Parti Komunis.
Menurut Didi, teknologi itu diperincikan dalam sebuah artikel yang dimuat naik di internet pada 1 Julai lalu, namun dipadamkan tidak lama selepas itu.
“Sistem ini boleh menilai bagaimana ahli-ahli  parti menerima pemikiran dan pendidikan politik.
“Dalam masa sama, ia akan menyediakan data sebenar bagi pemikiran dan pendidikan politik agar ia boleh diperbaiki dan dipertingkatkan,” demikian menurut artikel tersebut.

Seramai 43 ahli Parti Komunis China yang juga merupakan sebahagian daripada pasukan penyelidikan tersebut kemudiannya mencuba teknologi itu.
Sebuah  klip video yang juga   dipadam dari internet,  memaparkan seorang penyelidik memasuki sebuah kios, duduk di hadapan  skrin dan membaca beberapa artikel yang mempromosikan polisi dan pencapaian Parti Komunis China.
“Kios itu boleh melihat ekspresi wajah penyelidik, berkemungkinan menerusi kamera keselamatan,” kata Didi. – AGENSI


Tikam ahli keluarga selepas dengar bisikan halus sembah berhala
Oleh DIYANATUL ATIQAH ZAKARYA

5 Julai 2022, 7:15 pm
MELAKA – Seorang penganggur bertindak menikam seorang ahli keluarganya sehingga mati selepas mendakwa terdengar suara halus memberitahu mangsa telah menyembah berhala di Kampung Paya Luboh, Tangga Batu di sini hari ini.
Dalam kejadian kira-kira pukul 2.50 petang itu, mangsa, Rozizah Md. Dom, 63, meninggal dunia di lokasi dengan dua kesan tikaman di leher.
Ketua Polis Melaka, Datuk Zainol Samah berkata, pihak polis menerima panggilan berhubung kejadian pada pukul 3.05 petang dan sepasukan pegawai dikejarkan ke lokasi.
Katanya, hasil pemeriksaan dalam sebuah bilik menjumpai mayat seorang warga emas dengan kesan tikaman di bahagian kiri serta kanan leher dipercayai dilakukan oleh ahli keluarganya sendiri.
“Kita berjaya menangkap suspek yang berada di lokasi dan hasil soal siasat dia mengaku telah menikam mangsa menggunakan pisau pemotong sayur.
“Katanya sebelum kejadian dia terdengar bisikan halus memberitahu warga emas itu menyembah berhala,” katanya ketika ditemui pemberita di sini hari ini.

Tambahnya, mangsa yang tinggal bersama suspek dan seorang lagi anak perempuannya berusia 30-an telah diserang ketika baru sahaja selesai mandi.
Ujarnya lagi, senjata yang dipercayai digunakan suspek turut dijumpai di bahagian belakang rumah.
“Selepas ditikam, difahamkan mangsa masih bernyawa dan suspek telah menyerahkan pisau itu kepadanya, namun wanita itu mencampakkannya ke luar tingkap bilik.
“Kita telah menjumpai senjata tersebut yang sepanjang 26 sentimeter,” katanya.
Zainol berkata, hasil semakan lanjut mendapati suspek mempunyai dua rekod lampau membabitkan kesalahan dadah dan sejarah rawatan psikiatri di Hospital Melaka.
“Kita masih melakukan siasatan sama ada suspek di bawah pengaruh dadah atau tidak ketika melakukan perbuatan itu.
“Untuk makluman suami mangsa baharu sahaja meninggal dunia pada bulan lalu, manakala suspek merupakan seorang duda,” katanya.
Katanya, kes disiasat mengikut Seksyen 302 Kanun Keseksaan kerana membunuh. – KOSMO! ONLINE


MBSB Bank anjur kempen tanpa plastik bulan Julai
Oleh KOSMO!

5 Julai 2022, 5:36 pm
PETALING JAYA – MBSB Bank Berhad (MBSB Bank) menganjurkan kempen tanpa plastik sebagai usaha untuk menggalakkan kakitangannya menjadi kumpulan pengguna yang arif daripada menggunakan plastik sekali guna dan juga mengurangkan penggunaan produk plastik.
Ketua Pegawai Korporatnya, Azlina Mohd. Rasahad berkata, program ini dilaksanakan seiring dengan kempen Bebas Plastik Julai di seluruh dunia.
“Kami agak bimbang terhadap plastik yang dibuang di tapak pelupusan sampah boleh menyebabkan pencemaran kepada ekosistem. Disebabkan itu, kami perlu bertindak juga untuk membantu dengan mengurangkan penggunaan plastik dalam organisasi.
“Kami bercadang untuk menjadi sebahagian daripada inisiatif yang diterajui oleh Plastic Free Foundation yang mana ia berjaya mengurangkan permintaan global terhadap straw plastik sebanyak empat peratus.
“Kempen ini bukan sahaja mendidik kakitangan mengenai  barangan lain yang boleh menggantikan penggunaan plastik tetapi juga memberi ganjaran kepada mereka yang melaksanakan gaya hidup lestasi secara konsisten,” katanya dalam kenyataan.
Azlina menerangkan, hadiah yang disediakan adalah beg pelbagai guna boleh guna semula, straw besi dan kutleri, set tiffin dan juga kad Touch N Go MBSB.

Selain itu, beliau berkata, Bank juga sedang merancang untuk menganjurkan bengkel  eco-brick kepada kakitangannya untuk meningkatkan kemahiran mereka bagi membangunkan bahan mesra alam sekitar yang memberi manfaat kepada komuniti. -KOSMO! ONLINE


Zelenskyy gesa atlet Russia terus dipinggirkan daripada sukan antarabangsa
Oleh KOSMO!

5 Julai 2022, 7:00 pm
KIEV – Presiden Ukraine, Volodymyr Zelenskyy menggesa supaya atlet Russia terus dilarang daripada menyertai sukan bertaraf dunia semasa beliau menerima kunjungan ketua Jawatankuasa Olimpik Antarabangsa (IOC), Thomas Bach di Kiev, lapor laman berita RT kelmarin.
Bach menerusi komen yang dikongsi oleh pejabat Zelenskyy menyatakan bahawa lebih 100,000 atlet Ukraine tidak mempunyai peluang berlatih kerana situasi semasa yang tidak mengizinkan.
Semasa pertemuan mereka, Zelenskyy  meminta IOC berpegang teguh kepada pendiriannya yang kali pertama diumumkan pada 28 Februari lalu. Ketika itu, IOC mengesyorkan agar atlet dan pasukan Rusia serta Belarus digantung daripada semua kejohanan antarabangsa.
“Tindakan Rusia cuba menghapuskan rakyat Ukraine dan menakluki negara-negara  Eropah lain memberi isyarat bahawa atletnya tidak mempunyai tempat dalam komuniti sukan dunia,” tegasnya.
Bach memberi jaminan kepada pemimpin Ukraine itu bahawa larangan tersebut masih berkuatkuasa dan tidak akan ditarik balik dalam masa terdekat.
Pertemuan itu diadakan selepas Bach pada bulan lalu, memberi amaran terhadap campur tangan kerajaan dalam sukan.

Beliau mengecam contoh yang ditunjukkan di Britain di mana penganjur kejohanan tenis Terbuka Wimbledon menghalang atlet Russia dan Belarus daripada menyertai kejohanan tahun ini berikutan tekanan daripada London.
Namun, pada masa sama, Bach kekal mempertahankan gesaan organisasinya untuk mengharamkan atlet Russia dan Belarus dengan alasan ia bertujuan melindungi mereka daripada ‘serangan’ atlet negara lain di mana-mana kejohanan antarabangsa. – Agensi


Saintis temui spesies pokok teratai terbesar dunia
Oleh KOSMO!

5 Julai 2022, 5:30 pm
LONDON – Pasukan Saintis menemui pokok teratai terbesar di dunia yang juga  spesies baharu selepas ia tumbuh di sebuah taman tanpa disedari selama 177 tahun, lapor stesen penyiaran CNN semalam.
Pokok teratai daripada jenis Victoria boliviana (V.boliviana) itu merupakan spesies terbesar dunia dengan daunnya memiliki lebar hampir 3.04 meter, demikian menurut kenyataan akhbar yang dikeluarkan oleh taman Taman Botani Diraja London.
Spesimen terbesar bagi spesies itu boleh ditemui di Taman La Rinconada, Bolivia, dengan daunnya  tumbuh selebar 3.2 meter.
Daun teratai gergasi itu yang tergolong dalam satu daripada tiga genus  Victoria, boleh menyokong berat sekurang-kurangnya 79.8 kilogram.
“Dengan adanya data baharu bagi teratai Victoria, di samping mengenal pasti spesies baharu dalam genus, ia merupakan pencapaian hebat taman ini.
“Adalah penting untuk kita mengenal pasti dan mendokumentasikan kepelbagaian tumbuhan bagi melindunginya serta mendapat manfaat secara mapan daripadanya,” kata ahli taksonomi, sistematik dan botani lapangan taman berkenaan, Alex Monro dalam satu kenyataan akhbar. – Agensi


Cadangan bekerja empat hari seminggu hanya di peringkat kajian sahaja – JPA
Oleh EDDY AQMAL MOHAMED HAMIDI

5 Julai 2022, 5:02 pm
PUTRAJAYA – Jabatan Perkhidmatan Awam (JPA) menegaskan bahawa cadangan waktu bekerja empat hari seminggu adalah di peringkat penelitian serta kajian sahaja.
Ketua Pengarah Perkhidmatan Awam, Datuk Seri Mohd. Shafiq Abdullah berkata, JPA mengambil maklum pandangan Kongres Kesatuan Pekerja-pekerja Dalam Perkhidmatan Awam Malaysia (Cuepacs) dan pelbagai pihak berhubung cadangan waktu bekerja empat hari seminggu yang telah disiarkan melalui media baru-baru ini.
“JPA sentiasa terbuka untuk mendapatkan input menyeluruh daripada pihak berkepentingan bagi mengkaji secara empirikal kebolehlaksanaan cadangan ini.
“Walaupun beberapa buah negara kini sedang melaksanakan waktu bekerja empat hari seminggu secara percubaan, namun JPA berpandangan bahawa pendekatan ini hendaklah dilihat secara holistik terutamanya dari segi kesesuaian serta keberkesanan terhadap struktur perkhidmatan awam di Malaysia,” katanya dalam kenyataan hari ini.
Menurut Mohd. Shafiq, JPA juga amat cakna akan kesan dan impak pelaksanaan sebarang dasar baharu terhadap sistem penyampaian perkhidmatan awam khususnya ketika kerajaan dalam proses merancakkan semula ekonomi negara demi kesejahteraan Keluarga Malaysia.
“JPA juga sentiasa mengkaji pelbagai aspek dari segi kemudahan, kemajuan kerjaya dan penambahbaikan proses kerja yang menjurus ke arah peningkatan sistem penyampaian perkhidmatan awam berpaksikan rakyat,” ujar beliau.

Terdahulu, JPA sebelum ini telah menubuhkan satu pasukan khas yang akan mengkaji pelaksanaan waktu bekerja empat hari dalam seminggu susulan terdapat tuntutan daripada beberapa pihak yang inginkan kerajaan melihat perkara berkenaan dengan lebih terperinci.- KOSMO! ONLINE


Minta ‘clear’ RM1 juta sebab SPRM mahu siasat – saksi
Oleh NUZULSHAM SHAMSUDDIN

5 Julai 2022, 5:34 pm
KUALA LUMPUR – Bekas Penolong Bendahari Angkatan Bersatu Anak Muda (Armada) memberitahu bahawa Syed Saddiq Syed Abdul Rahman mengarahkannya untuk melupuskan sebahagian RM1 juta milik Armada Parti Pribumi Bersatu Malaysia kerana Syed Saddiq sedang disiasat oleh Suruhanjaya Pencegahan Rasuah Malaysia (SPRM).
Ketika pemeriksaan oleh Timbalan Pendakwa Raya Datuk Wan Shaharuddin Wan Ladin, Rafiq Hakim Razali, 32, berkata, Syed Saddiq memberi arahan itu ketika dia dihubungi menerusi aplikasi ‘WhatsApp’ pada akhir Mac atau awal April 2020.
Menurut saksi pendakwaan ke-13 itu, Ahli Parlimen Muar tersebut memberitahu bahawa SPRM hendak datang ke rumah untuk periksa dan geledah.
“Jadi YB (Syed Saddiq) arah ‘clear’kan wang yang ada pada saya, jadi saya beri kepada Ketua Penerangan Pemuda Bersatu Wilayah Persekutuan, Muhammad Daniel Kusari (saksi pendakwaan kesembilan) dan ahli Bersatu, Muhammad Naqib Ab Rahim,” kata saksi itu.
Wan Shaharuddin: Kamu agihkan wang itu?
Rafiq Hakim: Ya. RM650,000 saya beri kepada Muhammad Daniel manakala RM250,000 kepada Muhammad Naqib. Baki RM100,000 pula, seingat saya digunakan untuk program Armada, saya lupa program apa.

Wan Shaharuddin: Di mana kamu simpan wang berkenaan sebelum beri kepada dua individu itu?
Rafiq Hakim: Di rumah saya.
Wan Shaharuddin: Kenapa Syed Saddiq suruh ‘clear’kan wang itu. Apa yang beliau beritahu kamu?
Rafiq Hakim: YB takut duit itu disita.
Semasa ditanya pihak pendakwaan adakah dia  tahu ada siasatan oleh SPRM, saksi itu menjawab “Ya” selain turut memaklumkan
ia berhubung kehilangan wang RM250,000.
Terdahulu saksi utama itu berkata, dia mengetahui Syed Saddiq kehilangan wang dari peti besi rumahnya sebanyak RM250,000.
Bagaimanapun beliau berkata, Syed Saddiq tidak menyatakan bahawa wang itu milik ibu bapa atau untuk kegunaan ubah suai rumah sebaliknya hasil sumbangan politik.
Perbicaraan di hadapan Hakim Mahkamah Tinggi Datuk Azhar Abdul Hamid bersambung lagi esok.- KOSMO! ONLINE


Pasukan ResQ UPSI ke Baling bantu mangsa banjir
Oleh LUQMAN RIDHWAN MOHAMED NOR

5 Julai 2022, 4:53 pm
TANJUNG MALIM – Universiti Pendidikan Sultan Idris (UPSI) menjadi universiti awam pertama yang menghantar pasukan bagi membantu mangsa banjir di Baling, Kedah.
Naib Canselornya, Prof. Datuk Dr. Md. Amin Md. Taff berkata, Pasukan ResQ mula bergerak kira-kira pukul 12 tengah hari tadi dengan membawa barangan keperluan wanita dan lelaki seperti baju kurung seluar, kain batik, tudung, kemeja, baju T dan seluar jeans.
“Selain itu, pasukan berkenaan turut membawa pakaian kanak-kanak lelaki dan perempuan serta keperluan asas seperti telekung, selimut, dan cadar.
“UPSI sentiasa prihatin dan bersimpati dengan nasib mangsa banjir termasuk terbaharu di beberapa kampung di Baling.
“Pasukan ResQ memiliki semangat kesukarelawanan tinggi, yang mana mereka terdiri daripada staf dan mahasiswa serta sentiasa bersiap siaga untuk membantu komuniti yang mengalami bencana alam termasuk banjir,” katanya dalam satu kenyataan hari ini.
Terdahulu, Timbalan Naib Canselor (Hal Ehwal Pelajar dan Alumni), Prof. Madya Dr. Norkhalid Salimin melepaskan pasukan ResQ dengan kekuatan 15 ahli yang diketuai oleh Dr. Omar Firdaus hari ini.

Beliau berkata, kekuatan jentera yang dihantar termasuklah sebuah bas, tiga unit kenderaan pacuan empat roda, dua bot dan tiga unit kayak.
“Kami juga akan menyediakan bantuan pasca banjir seperti water jet dan pelbagai kelengkapan selain keperluan makanan untuk mangsa banjir.
“Pasukan ResQ juga akan membantu keluarga pelajar dan staf UPSI yang ditimpa musibah banjir di Baling petang semalam atas semangat kesukarelawanan dan kemanusiaan,” katanya. – KOSMO! ONLINE


Siapa Ira Kazar? Syamsul Yusof ‘zip’ mulut
Oleh MOHD. HAIKAL ISA

5 Julai 2022, 5:00 pm
PETALING JAYA – “Tak tahulah. Ira Kazar, satu Malaysia dah kenal.”
Demikian jawapan balas sutradara Syamsul Yusof selepas memberikan isyarat ’zip’ mulut kepada pengacara tersohor, Datuk Aznil Nawawi dalam sebuah program bual bicara, Hard To Heart yang tular sejak semalam.
Aznil, 60, bertanyakan soalan berbunyi: “Siapa Ira Kazar tu? Pak Nik tak kenal, siapa dia dan kenapa nama dia disebut.”
Melanjutkan bicara, Syamsul atau nama sebenarnya, Mohd. Syamsul Mohd. Yusof berkata: “Entahlah Pak Nil, saya pun tak tahu. Saya pun, yelah benda yang disebut itu sebab isteri saya keluarkan kenyataan.”
PROGRAM Hard To Heart kendalian Aznil Nawawi dan Syamsul sebagai artis jemputan yang tular dalam media sosial.
Dalam temu bual terbabit, pengarah filem Mat Kilau: Kebangkitan Pahlawan itu tidak kisah diajukan soalan berkenaan siapa wanita terbabit terhadap dirinya.
“Tidak mengapa, saya di sini dan macam mana saya dalam rancangan ini, begitu juga saya di luar. Sebab itu saya berani datang.

“Ada benda yang kita sedia kongsikan dan ada benda yang kita tak sanggup kongsikan. Tiada cinta baharu, tiada cerita ‘sembilu’ dekat sini,” ujarnya.
Terus diajukan soalan siapa atau posisi wanita itu terhadap dirinya oleh pengacara perpengalaman itu, Syamsul bagaimanapun selepas itu, bertindak hanya bertindak mengunci mulut dan tidak berkata apa-apa.
Syamsul, 38, turut menjelaskan hubungannya dengan bapa, Datuk Yusof Haslam berada dalam keadaan baik, namun tidak menafikan kadangkala ada pasang surutnya.
“Hubungan saya dengan ayah agak tegang. Dengan saya, ayah agak keras sedikit sebab saya anak pertama.
“Tegang di sini bermaksud terutama apabila melibatkan kerja. Dia pun pengarah dan penerbit. Visi kami berbeza.
“Tapi, saya sayang ayah saya walau apapun. Jumpa memang jumpa tapi begitulah. Saya dengan ayah saya lebih kepada ‘work’. Tapi, pada masa sama, saya mengaku ada buat silap dan saya nak perbetulkan masalah ini.
Ditanya apa silap dirinya, Syamsul menjawab: “Ada lah silap saya dalam hubungan. Saya sebagai seorang manusia. Saya tak nak sakiti isteri saya, saya tak nak.”
Terdahulu, Syamsul dan Puteri Sarah berkahwin pada 8 Mac 2014 dan hasil perkongsian hidup itu, mereka dikurniakan dua cahaya mata iaitu Syaikhul Islam, 5, dan Sumayyah kini berusia 3 tahun.
Khamis lalu, Puteri Sarah memfailkan satu tindakan di Mahkamah Sesyen Kuala Lumpur, berserta dua aduan di pejabat agama terhadap Ira, wanita yang disebut-sebut sebagai individu perosak keharmonian rumah tangganya sejak empat tahun lalu.
Sehingga kini, kemelut rumah tangga Syamsul dan Puteri Sarah masih belum berkesudahan, mereka juga tidak tinggal sebumbung. – KOSMO! ONLINE


Cuaca baik di Semenanjung petang ini
Oleh NUR ALWANI ZAFIRAH KHAIRUL

5 Julai 2022, 5:24 pm
PETALING JAYA – Jabatan Meteorologi Malaysia (MetMalaysia) meramalkan keadaan cuaca baik dan cerah di negeri-negeri Semenanjung pada petang ini.
Ini kerana, tiada sebarang cerapan hujan yang dilihat berlaku di kawasan tersebut.
Bagaimanapun, MetMalaysia menerusi kenyataan di Facebook memaklumkan hujan lebat serta ribut petir dilaporkan sedang berlaku di beberapa daerah sekitar Sarawak ketika ini.
“Antaranya adalah Kapit (Kapit), Bintulu (Tatau dan Sebauh) dan Limbang.
“Selain itu, di Sabah, cuaca buruk tersebut turut melanda Pedalaman (Sipitang, Tenom, Nabawan dan Tambunan), Pantai Barat (Penampang, Tuaran, Ranau dan Kota Belud), Tawau (Tawau) dan Kudat (Kota Marudu dan Pitas),” katanya di sini hari ini.
Jelas MetMalaysia, keadaan tersebut dijangka berterusan sehingga pukul 7 petang nanti. – KOSMO! ONLINE


Wanita makan sarapan 8,000 kalori dalam masa cuma 8 minit
Oleh KOSMO!

5 Julai 2022, 4:53 pm
LONDON – Seorang wanita di England mencipta rekod tersendiri apabila makan sarapan berat mengandungi 8,000 kalori dalam masa hanya lapan minit, lapor akhbar Daily Star UK semalam.
Wanita berasal dari Birmingham, Leah Shutkever yang didakwa merupakan pemegang 27 Rekod Dunia Guinness,melengkapkan cabaran sarapan Bicester Bean itu pada bulan lepas.
Dia memakan lima biji telur, lima sosej, lima ketul daging, lima tomato, lima kentang goreng dan lima puding hitam beserta lima keping roti bakar, lima hidangan kacang dan lima hidangan cendawan.
Shutkever menghabiskan semua hidangan tersebut dalam tempoh lapan minit dua saat sekali gus memecahkan rekod sebelum ini iaitu 12 minit dan 50 saat yang dicipta hanya dua minggu sebelumnya.
“Rekod sebelum ini sangat bagus sehingga membuatkan saya gementar, namun saya benar-benar mahu mengalahkannya.
“Ia adalah  cabaran yang sukar kerana hidangan itu diletakkan di dalam mangkuk besar dan terdapat banyak kacang,” kata Shutkever.

Bagi mengimbangi kerjayanya sebagai pemakan kompetitif profesional sejak dua tahun lalu, Shutkever memberitahu bahawa dia melakukan senaman setiap hari. – Agensi


Isteri simbah air panas kerana suami mimpi wanita lain
Oleh KOSMO!

5 Julai 2022, 5:19 pm
LA PAZ, BOLIVIA – Polis Bolivia menahan seorang wanita kerana menyimbah air panas pada alat sulit suaminya disebabkan lelaki itu bermimpikan wanita lain semasa  tidur, lapor laman Oddity Central semalam.
Dalam kejadian ‘ngeri’ itu pada minggu lepas, mangsa yang berusia 45 tahun dikatakan sedang tidur apabila secara tiba-tiba menyatakan rasa cinta terhadap seorang wanita lain dalam keadaan mengigau.
Berang dengan situasi itu, isteri mangsa pergi ke dapur lalu mengambil air panas, lantas menyimbahkan pada alat sulit suaminya.
Menurut sumber polis, mangsa dimasukkan ke hospital kerana melecur tahap dua pada alat sulit, lengan dan bahagian belakang badannya.
Laporan sama bagaimanapun tidak menyebut sama ada mangsa sendiri yang melaporkan kejadian itu kepada polis atau jeritannya telah mengejutkan jiran-jiran.
Menurut laman berita TN International, pihak berkuasa tempatan telah memulakan siasatan kes itu. – AGENSI


Wanita maut dikelar ahli keluarga
Oleh KOSMO!

5 Julai 2022, 5:13 pm
MELAKA – Seorang wanita warga emas maut selepas dipercayai dikelar ahli keluarga sendiri dalam kejadian di Kampung Paya Luboh di sini hari ini.
Dalam kejadian kira-kira pukul 2.50 petang itu, mangsa yang berusia 60-an dipercayai telah dibunuh oleh suspek berusia 40-an.
Maklumat daripada jiran mengatakan, suspek bagaimanapun berjaya ditangkap oleh penduduk kampung dan diserahkan kepada pihak polis .
Kosmo! masih berada di lokasi kejadian untuk mendapatkan berita lanjut. – KOSMO ONLINE!


KPT teruskan inisiatif [email protected] Keluarga Malaysia 2.0
Oleh EDDY AQMAL MOHAMED HAMIDI

5 Julai 2022, 4:58 pm
PUTRAJAYA – Kementerian Pengajian Tinggi (KPT) hari ini memutuskan untuk meneruskan kesinambungan inisiatif [email protected] Keluarga Malaysia bagi memastikan kebajikan pelajar terus disantuni agar proses pembelajaran dan pengajaran di kampus tidak terjejas.
Menterinya, Datuk Seri Dr. Noraini Ahmad berkata, bagi tempoh pertengahan pertama 2022 sehingga Jun lalu, sebanyak 369,504 baucar makanan telah diedarkan untuk manfaat seramai 176,083 orang pelajar universiti awam (UA) menerusi inisiatif tersebut.
“Pelaksanaan inisiatif ini telah disokong melalui sumber peruntukan dalaman sebanyak RM5.5 juta hasil sumbangan wakaf, zakat, tajaan individu dan agensi-agensi kebajikan.
“Cakna akan kenaikan harga barang yang turut memberi impak terhadap kuasa beli pelajar terutamanya bagi memenuhi keperluan makanan harian, KPT memutuskan untuk meneruskan kesinambungan inisiatif itu dan melancarkan [email protected] Keluarga Malaysia 2.0 pada hari ini,” katanya.
Beliau berkata demikian ketika berucap pada Majlis Pelancaran Inisiatif [email protected] Keluarga Malaysia 2.0 di lobi bangunan KPT di sini hari ini.
Noraini berkata, kesinambungan inisiatif tersebut turut direalisasikan dengan kerjasama erat dan sumbangan signifikan daripada Yayasan Kebajikan Siswa Keluarga Malaysia (YKS) yang telah bersetuju untuk menyumbangkan dana sebanyak RM1 juta lagi bagi memastikan kelestarian inisiatif ini,” katanya.

“Inisiatif ini telah mula dilaksanakan sejak tahun 2021 lagi di bawah Aspirasi Keluarga Malaysia (AKM) 100 Hari sepertimana yang dihasratkan oleh Perdana Menteri Datuk Seri Ismail Sabri Yaakob sebelum ini.
“Melalui inisiatif ini, sebanyak 470,444 baucar makanan percuma telah diberikan kepada 94,088 orang pelajar B40 bersasar di semua IPT melalui suntikan dana berjumlah RM7,056,660,” ujar beliau.
Menurut Noraini, setakat 31 Mac lalu, jumlah pelajar kategori B40 di UA, politeknik dan kolej komuniti pada tahun 2021 adalah seramai 445,000 orang atau 79.26 peratus daripada keseluruhan enrolmen lebih 560,000 pelajar.
“Penentuan pelajar B40 oleh KPT dibuat berdasarkan kumpulan pendapatan keluarga iaitu isi rumah berpendapatan di bawah RM4,850 seperti mana yang diguna pakai dalam Laporan Anggaran
Pendapatan Isi Rumah dan Insiden Kemiskinan 2020 yang dikeluarkan oleh Jabatan Perangkaan Malaysia (DOSM).
“Sebagai sebuah keluarga besar iaitu Keluarga Malaysia, kerajaan amat prihatin dengan aspek kebajikan pelajar terutamanya dalam kalangan B40 justeru pelbagai program berbentuk bantuan juga intervensi telah dirangka dan dilaksanakan bagi tujuan menyantuni kebajikan mereka,” katanya. – KOSMO! ONLINE


74 koperasi sertai program ‘Menu Keluarga Malaysia’
Oleh MOHD. HUSNI MOHD. NOOR

5 Julai 2022, 4:47 pm
PUTRAJAYA – Sebanyak 74 koperasi di seluruh negara menyahut seruan kerajaan untuk menyediakan hidangan harga patut, ‘Menu Keluarga Malaysia’ seperti diumumkan Perdana Menteri, Datuk Seri Ismail Sabri Yaakob semalam.
Menteri Pembangunan Usahawan dan Koperasi, Tan Sri Noh Omar berkata, 74 koperasi yang mengusahakan restoran, kafe dan katering itu akan menyediakan set menu yang lebih murah daripada harga pasaran.
Beliau berkata, pihaknya difahamkan, harga hidangan menu yang ditawarkan adalah 10 hingga 15 peratus lebih murah.
“Kebanyakan koperasi berkenaan kini mengendalikan restoran dan kafe di institusi pengajian tinggi (IPT), kantin sekolah dan perkhidmatan katering.
“Kami minta koperasi itu menyediakan set menu makanan pada harga tertentu yang merangkumi nasi, lauk, sayur dan minuman,” katanya pada sidang akhbar selepas menyempurnakan Majlis Apresiasi Kuskop 2022 di sini, hari ini.
Sebelum ini, kerajaan mengumumkan akan memperkenalkan ‘Menu Keluarga Malaysia’ di restoran koperasi, kafeteria serta premis jualan makanan di (IPT) sebagai alternatif bagi golongan sasar mendapatkan hidangan pada harga berpatutan. -KOSMO! ONLINE


Dana RM500 juta bantu koperasi kembangkan industri agromakanan
Oleh MOHD. HUSNI MOHD. NOOR

5 Julai 2022, 4:42 pm
PUTRAJAYA – Kementerian Pembangunan Usahawan dan Koperasi (Kuskop) kini membuka permohonan kepada mana-mana koperasi untuk memanfaatkan dana RM500 juta bagi membangunkan industri agromakanan negara.
Menterinya, Tan Sri Noh Omar berkata, buat masa ini, sebanyak RM400 juta disediakan Suruhanjaya Koperasi Malaysia (SKM) menerusi Tabung Modal Pusingan selain RM100 juta tambahan diumumkan Perdana Menteri, Datuk Seri Ismail Sabri Yaakob beberapa hari lalu.
Beliau berkata, pihaknya akan berbincang dengan Kementerian Kewangan (MOF) supaya dana RM100 juta itu diletakkan dibawah Tabung Modal Pusingan.
“Buat permulaan, keutamaan pinjaman akan diberikan kepada koperasi yang sedang menjalankan industri agromakanan dan ingin mengembangkan industri berkenaan.
“Justeru, saya sudah meminta SKM supaya mempermudahkan kelulusan permohonan pinjaman itu dan memberi tumpuan kepada industri agromakan termasuk ternakan dan tanaman,” katanya pada sidang akhbar selepas menyempurnakan Majlis Apresiasi KUSKOP 2022 di sini hari ini.
Pada majlis itu, Noh turut menyampaikan sijil Anugerah Perkhidmatan Cemerlang (APC) kepada 225 orang penerima masing-masing dari Suruhanjaya Koperasi Malaysia, Institut Koperasi Malaysia, TEKUN Nasional dan SME Corp. Malaysia.

Terdahulu, kerajaan mengumumkan dana berjumlah RM100 juta dikenali sebagai Tabung Agromakanan yang diletakkan dibawah SKM bagi membantu koperasi mengembangkan industri agromakanan khususnya penternakan ayam. – KOSMO! ONLINE


Kerusi MCA PRU-15 bergantung pada rundingan komponen BN
Oleh MOHAMAD HAFIZI BIN MOHD SAID

5 Julai 2022, 4:35 pm
TANJUNG MALIM – Pertambahan atau pengambilalihan sebarang kerusi yang akan ditandingi MCA Pilihan Raya Umum ke-15 (PRU-15) bergantung kepada rundingan bersama rakan komponen Barisan Nasional (BN).
Timbalan Presiden MCA, Datuk Dr. Mah Hang Soon berkata, keutamaan parti berkenaan adalah untuk memberi sokongan penuh kepada sesiapa sahaja calon yang diumumkan mewakili BN bertanding PRU akan datang.
Menurutnya, semua parti komponen juga perlu memastikan kemenangan BN pada PRU-15 bagi membolehkan BN membentuk kerajaan lebih stabil bersama parti komponennya.
“Perkara mengenai rundingan kerusi dan sebagainya sebagaimana tradisi BN itu akan di runding yang akan datang dan saya tidak perlu mengulas lebih lanjut kerana yang penting apa pun sesiapa pun calon diketengahkan daripada parti komponen BN itulah calon kita.
“Itu sangat penting bermaksud setiap calon tidak kira daripada parti komponen mana hendaklah diberikan sokongan sepenuhnya untuk memastikan kemenangan memihak kepada kita tidak kira untuk parlimen untuk Dewan Undangan Negeri (DUN),” katanya selepas Majlis Pelancaran Pejabat Penyelaras MCA Parlimen Tanjung Malim di Taman Chit Loong, di sini hari ini.
Beliau berkata demikian ketika ditanya sama ada MCA mengintai kerusi ditinggalkan Parti Gerakan Rakyat Malaysia (Gerakan) selepas meninggalkan BN sekali gus menambah kerusi untuk ditandingi MCA pada PRU-15 nanti. – KOSMO! ONLINE


Dakwaan ladang durian punca kepala air belum dapat disahkan – MB Kedah
Oleh MOHD. RAFIE AZIMI

5 Julai 2022, 4:30 pm
BALING – Dakwaan mengaitkan projek ladang durian berkualiti tinggi di Gunung Inas sebagai punca kejadian kepala air dan banjir sehingga meragut tiga nyawa di Kampung Iboi di sini semalam belum dapat disahkan.
Menteri Besar, Datuk Seri Muhammad Sanusi Md. Nor berkata, dakwaan tersebut memerlukan penelitian lebih terperinci termasuk daripada segi saintifik serta bukti nyata.
“Jangan longgok ‘kat’ dia (ladang durian) semua, kesian dia juga. Saya bukan kesian kerana apa tetapi kalau kita tidak dapat sahkan secara saintifik atau bukti nyata tetapi tiba-tiba buat kenyataan begitu, tak adillah.
“Pada 2020 saya telah arahkan pengusaha ladang durian itu supaya segera tanam tanaman tutup bumi di kawasan yang telah digondolkan dan saya dapati ada tanaman tutup bumi di situ.
“Mungkin tutup bumi itu tidak mampu serap aliran air yang banyak, maka berlakulah apa yang telah berlaku. Kita akan tengok perkara itu kemudian,” katanya pada sidang akhbar berkaitan bencana itu di Tabika Kemas Kampung Bendang Bechah dekat sini hari ini
Mengulas lanjut, katanya, kejadian yang berlaku petang kelmarin itu menyamai fenomena aliran puing yang berlaku di Gunung Jerai pada tahun lalu.

Menurutnya, menerusi gambar dilihatnya yang diambil dari helikopter Jabatan Bomba dan Penyelamat Malaysia (JBPM), penampan dibina penduduk untuk menakung air masyarakat di gunung itu masih ada, namun kini dipenuhi timbunan pasir.
“Penampan air digunakan pengusaha tanaman durian juga tidak pecah. Itu bermaksud aliran air yang membentuk kepala air semalam adalah air yang terkumpul di alur-alur sepanjang Gunung Inas sebelum mengalir serentak ke bawah.
“Air itu disekat reba kayu dulu sebelum mengalir serentak ke bawah dan itulah yang membentuk kepala air. Fenomena ini menyamai kejadian yang berlaku di Gunung Jerai pada tahun lalu,” katanya. – KOSMO! ONLINE


Cadangan kenaikan elaun Pembantu Kemas sudah dihantar untuk penilaian
Oleh AMREE AHMAD

5 Julai 2022, 4:50 pm
PUTRAJAYA – Elaun hanya RM500 sebulan dibayar kepada pembantu tabika di seluruh negara ketika ini disebabkan tempoh berkerja mereka agak pendek.
Timbalan Menteri Pembangunan Luar Bandar I, Datuk Seri Abdul Rahman Mohamad namun memberi jaminan kadar itu sedang dikaji semula oleh kerajaan.
“Mereka ini dianggap cikgu tambahan atau dipanggil Pembantu Kemas (Jabatan Kemajuan Masyarakat) dengan bertugas hanya dari 8 pagi sehingga 12 tengah hari lima hari seminggu.
“Tugas mereka sebenarnya bantu guru tadika terutama bagi memastikan murid tidak cedera, makanan disediakan cukup dengan tempoh kerja pun tidak lama,” katanya kepada pemberita.
Terdahulu beliau berucap pada Perhimpunan Bulan Julai dan juga melancarkan Pelan Antirasuah Organisasi Kemas 2022-2026 di Dewan Sri Lestari, kementerian berkenaan di sini hari ini.
Akhir bulan lalu, media melaporkan keluhan beberapa pembantu tabika Kemas yang cuma memperoleh elaun bulanan RM500 dan dianggap amat tidak berbaloi dengan tugas.

Bagaimanapun, Menterinya, Datuk Seri Mahdzir Khalid dalam reaksi segera telah memberi jaminan bahawa pihaknya memberi perhatian kepada isu itu dan mengakui kadarnya rendah.
Malahan cadangan kenaikan elaun pekerja terbabit sudah dihantar untuk diberi pertimbangan serta dinilai semula oleh Jabatan Perkhidmatan Awam (JPA) dan Kementerian Kewangan.
Ketika ini terdapat sejumlah 11,000 tabika Kemas yang memberi pendidikan awal prasekolah kelompok B40 melibatkan kira-kira 200,000 murid dan lebih 10,000 guru terlatih.
Mengulas lanjut, Abdul Rahman berkata, kementerian tersebut masih dalam proses perbincangan kerana ia turut membabitkan banyak kategori sebelum diberikan kelulusan.
“Kita prihatin dengan nasib pembantu tabika terutama yang tinggal di bandar besar apatah lagi kos sara hidup amat tinggi dan akan cuba perjuangkan isu mereka ini,” tegasnya.
Bagaimanapun ujarnya, pada masa sama, permohonan kenaikan kadar elaun tersebut masih tertakluk kepada kedudukan kewangan kerajaan yang akan dimasukkan dalam bajet tahunan.
Pihak Kemas jelas beliau, ketika ini dalam sesi libat urus konsultasi dengan Perbendaharaan bagi penyediaan peruntukan tahun depan yang bakal dibentang pada Belanjawan 2023 kelak. – KOSMO! ONLINE


Suhu maksimum pada musim haji 2022
Oleh KOSMO!

5 Julai 2022, 4:00 pm
RIYADH – Pusat Meteorologi Kebangsaan (NCM) melaporkan suhu maksimum waktu siang di kota suci Mekah pada musim haji 2022 dijangka mencecah antara 42 hingga 44 darjah Celsius, lapor akhbar Saudi Gazette kelmarin.
NCM berkata, tiupan angin diramal berlaku di tempat suci itu pada waktu siang.
Tiupan angin pada kelajuan sehingga 35 kilometer sejam itu akan menyebabkan habuk berterbangan di udara terutama di kawasan terbuka dan lebuh raya.
“Arah angin secara amnya adalah dari barat laut ke barat” kata NCM.
Walaupun awan ribut petir dan hujan berkemungkinan terbentuk di kawasan-kawasan tanah tinggi di wilayah selatan Mekah dari 9 hingga 13 Zulhijjah (8 Julai -12 Julai), angin aktif berdebu diramal masih melanda tempat-tempat suci di Mekah.
Dalam pada itu, Buletin Al-Mashaer yang diterbitkan oleh Kementerian Haji pada tahun 1429 Hijrah dengan tajuk Klasifikasi Tahun Haji dari 1201 Hijrah hingga 1500 Hijrah menyatakan bahawa haji tahun ini adalah kedua terakhir dilakukan pada musim panas.

Kitaran musim panas itu genap tujuh tahun yang bermula pada 1437 Hijrah (2015)  dan akan berakhir pada musim haji tahun 1444 Hijrah (2022). – Agensi


Melaka catat pelaburan RM2.6 bilion dalam sektor pembuatan
Oleh KOSMO!

5 Julai 2022, 4:02 pm
MELAKA –  Jumlah pelaburan dalam sektor pembuatan di negeri Melaka mencatat sebanyak RM2.6 bilion bagi suku pertama 2022, demikian menurut laporan Lembaga Pembangunan Pelaburan Malaysia (MIDA).
Pengerusi Jawatankuasa Kanan Perindustrian, Pelaburan dan Pembangunan Usahawan negeri, Datuk Seri Ab. Rauf Yusof berkata, berdasarkan laporan daripada Lembaga Pembangunan Pelaburan Malaysia (MIDA), Melaka disenaraikan  di tempat kelima selepas Kedah, Pulau Pinang, Selangor dan Johor sebagai negeri terbaik dalam sektor pembuatan.
Menurut beliau, pelaburan terbesar diterima  daripada  Infineon Technologies (M) Sdn. Bhd. (Infineon) yang telah bertapak sejak lebih 49 tahun sebagai pengeluar semikonduktor global dari Jerman.
“Selain di Melaka, Infineon  sudah melabur begitu lama di Kulim, Kedah dalam sektor pembuatan semikonduktor serta bidang penyelidikan dan pembangunan (R&D).
“Sebagai sebuah kilang terbesar di Melaka, mereka telah menyediakan sebanyak 10,000 peluang pekerjaan kepada penduduk di negeri ini.
“Sehubungan itu, Infineon telah menyatakan hasrat untuk terus bertapak di negeri ini dan bercadang untuk membuat pelaburan baharu,” katanya dalam sidang akhbar selepas menghadiri Majlis Perasmian Bangunan Baharu Infineon di Zon Perdagangan Bebas Batu Berendam di sini.

Ab. Rauf menambah, kerajaan negeri turut menyasarkan beberapa kawasan perindustrian baharu akan dibuka tidak lama lagi.
Jelasnya, setakat ini hanya Alor Gajah telah dikenal pasti sebagai kawasan perindustrian baharu melibatkan kawasan seluas 1,618 hektar.
“Kerajaan negeri ketika ini masih menunggu syarikat-syarikat dari luar negara untuk datang melabur hasil daripada pasaran-pasaran antarabangsa yang telah dibuat sebelum ini,” ujarnya. KOSMO! ONLINE


Suri rumah dipenjara 14 bulan kerana mencuri lagi
Oleh MOHD AZLI ADLAN

5 Julai 2022, 3:59 pm
MARANG – Seorang suri rumah bagaikan tidak serik apabila dia sekali lagi dihukum penjara 14 bulan atas kesalahan mencuri barangan pasar raya oleh Mahkamah Majistret di sini hari ini.
Majistret Engku Nurul Ain Engku Muda memerintahkan hukuman demikian selepas tertuduh, Suhaini Mohd, 43, yang juga penagih dadah membuat pengakuan bersalah selepas kertas pertuduhan dibacakan.
Berdasarkan pertuduhan, tertuduh didakwa mencuri dua paket minuman coklat jenama Milo di sebuah pasar raya di daerah ini.
Perbuatan berkenaan didakwa dilakukan tertuduh pada pukul 11.20 pagi pada 25 Mei lalu.
Berdasarkan fakta kes, pemilik pasar raya berkenaan telah mengesan aksi mencurigakan Suhaini disyaki mencuri menerusi rakaman televisyen litar tertutup (CCTV).
Dia didakwa mengikut Seksyen 380 Kanun Keseksaan yang memperuntukkan hukuman penjara sehingga 10 tahun dan denda jika sabit kesalahan

Suhaini sebelum ini mempunyai tiga rekod jenayah mencuri barangan pasar raya pada tahun 2019 dan 2021. – KOSMO! ONLINE


Pelaksanaan skim insurans dan takaful agromakanan diperingkat akhir
Oleh KAMARIAH KHALIDI

5 Julai 2022, 4:06 pm
PUTRAJAYA – Menteri Pertanian dan Industri Makanan (MAFI), Datuk Seri Dr. Ronald Kiandee memaklumkan bahawa pelaksanaan skim insurans dan takaful agromakanan kini berada di peringkat akhir sebelum mekanisme itu dimuktamadkan.
Jelasnya, kerajaan sebelum ini telah memperuntukkan sejumlah dana yang besar sebagai pampasan kepada golongan petani yang berdepan dengan masalah.
“Kita membelanjakan lebih daripada RM80 juta setahun untuk menampung kerugian petani susulan bencana alam, penyakit dan sebagainya jadi tentu kita mahu melihat skim ini dapat dilancarkan segera kerana ia merupakan satu cabang yang perlu dalam agenda sekuriti makanan negara.
“Malaysia merupakan antara negara yang masih tidak mempunyai skim insurans pertanian dan kita mahu lihat skim ini diwujudkan dengan keterlibatan pelbagai pihak,” katanya pada sidang akhbar selepas merasmikan Simposium Kejuruteraan Pertanian 2022 di sini hari ini.
Kata Ronald, masih terdapat beberapa perkara dan syarat yang perlu diperincikan terlebih dahulu bersama agensi dan kementerian lain sebelum skim itu dilaksanakan.
“Pihak Agrobank dipertanggungjawabkan menerajui aspirasi untuk mewujudkan skim ini dan sudah tentu kita mahu lihat ia dilancarkan secepat mungkin.

“Saya difahamkan (skim ini) dalam proses akhir kerana ia bukan sahaja melibatkan MAFI tetapi pelbagai agensi lain seperti Kementerian Kewangan dan Bank Negara berikutan terdapat syarat-syarat ketat agar skim ini dapat memberi manfaat kepada pemain-pemain industri,” ujarnya.
Dalam perkembangan berlainan, Ronald berkata, kementerian sudah mengambil langkah dan tindakan proaktif dalam mendepani fenomena kemarau yang dijangka berlanjutan sehingga Oktober depan. -KOSMO! ONLINE


Aksi berbahaya budak panjat jejambat Bernam Jaya
Oleh NURUL AIN NATASHA MAZLAN

5 Julai 2022, 3:57 pm
PETALING JAYA – Tindakan sekumpulan kanak-kanak duduk di atas jejambat di Bernam Jaya bagi melihat matahari terbenam mendapat kecaman orang ramai kerana membahayakan nyawa.
Kejadian tersebut berjaya dirakam oleh salah seorang pengguna jalan raya di situ.
Rakaman video berdurasi 8 saat yang dikongsi oleh wanita tersebut mendapat perhatian para pengguna di laman sosial.
Dalam pada itu, perbuatan kanak-kanak terbabit didakwa mengancam keselamatan orang ramai terutama pengguna jalan raya.
Meninjau ke ruangan komen, rata-rata pengguna terkejut dengan aksi kanak-kanak berkenaan yang membahayakan nyawa mereka.
“Bukan setakat bahayakan diri sendiri, bahayakan pengguna jalan raya juga. Kalau pun nak tengok matahari terbenam pergilah tempat yang sepatutnya, bukannya duduk di atas jejambat,” kata Nureenf.

“Ya Allah aku yang seram tengok,” kata Nazihah Tarmizi. – KOSMO! ONLINE


Piala FA : TFC mara ke suku akhir
Oleh TENGKU DANISH BAHRI TENGKU YUSOFF

6 Julai 2022, 11:14 pm
KUALA NERUS – Terengganu FC (TFC) mara ke suku akhir Piala FA selepas menewaskan Kedah Darul Aman (KDA) 1-0 di pusingan kedua di Stadium Sultan Mizan Zainal Abidin di sini sebentar tadi.
Kemenangan tersebut membolehkan skuad Sang Penyu bakal bertembung dengan pasukan Liga Premier, Kuching City FC bagi merebut tiket ke separuh akhir.
Turun selaku tuan rumah, TFC bermula garang melalui Kpah Sherman namun penyerang import berkenaan gagal memanfaatkan situasi satu lawan satu hanya 30 saat selepas wisel sepak mula ditiupkan.
Pemain sayap, Mohd. Faiz Nasir muncul wira apabila meledak gol kemenangan setelah menanduk kemas hantaran lintang Faisal Abdul Halim dari sebelah kanan pada minit keenam.
KDA hanya dihidangkan peluang terbaik tiga minit sebelum rehat namun percubaan lemah Fayadh Zulkifli Amin dari dalam kotak penalti mudah dibaca penjaga gol tuan rumah.
TFC terpaksa bermain dengan 10 orang apabila Pape Diakite dilayangkan kad marah gara-gara halangannya ke atas Ronald Ngah Wanja yang melakukan larian ke arah pintu gol pada minit ke-50. – KOSMO! ONLINE


PM Britain terima tamparan hebat, dua menteri kanan letak jawatan
Oleh KOSMO!

6 Julai 2022, 8:30 pm
LONDON – Kerajaan pimpinan Perdana Menteri Britain, Boris Johnson dilaporkan semakin goyah selepas peletakan jawatan dua menteri kanan secara mengejut, iaitu Setiausaha Kesihatan, Sajid Javid dan Canselor Perbendaharaan, Rishi Sunak, lapor akhbar Daily Star UK, semalam.
Sunak dalam suratnya kepada Johnson membayangkan terdapat beberapa tahap ketidakcekapan dalam kerajaannya.
Salah satu sekutu terdekat Johnson pula mendakwa peletakan jawatan dua menteri berkenaan menandakan berakhirnya kerjaya politik buat beliau.
“Semuanya akan berakhir pada waktu seperti ini, esok.
“Tiada perdana menteri boleh bertahan dengan peletakan jawatan dua menteri kanan kabinet seperti itu,” kata sumber tersebut.
Buat masa ini, Johnson masih berpegang teguh pada kuasanya dan telah pun mengumumkan pengganti Sunak serta Javid.

Nadhim Zahawi, akan meninggalkan peranannya sebagai Setiausaha Pendidikan untuk menjadi Canselor Perbendaharaan baharu manakala Steve Barclay yang merupakan bekas ketua kakitangan, dilantik sebagai Setiausaha Kesihatan baharu.
Sunak, yang sehingga hari ini dianggap sebagai pengikut setia Johnson, berkata  rakyat Britain benar-benar mengharapkan kerajaan berfungsi dengan betul, cekap dan serius.
“Saya akui, ini mungkin tugas menteri terakhir buat saya, namun saya percaya piawaian ini patut diperjuangkan dan itulah sebabnya saya meletakkan jawatan,” katanya. – AGENSI


Tertembak rakan, tiga lelaki ditahan
Oleh NOR AZIAH MAT NOH

6 Julai 2022, 10:30 pm
HULU LANGAT – Tiga lelaki ditahan bagi membantu siasatan berhubung kes tertembak rakan dalam kejadian di sekitar Sungai Gabai, di sini pada awal pagi tadi.
Ketua Polis Daerah Kajang, Asisten Komisioner Mohd. Zaid Hassan berkata, kejadian berlaku pada pukul 7.15 pagi tadi apabila empat lelaki terbabit dalam perjalanan ke kebun durian yang terletak di atas lereng bukit.
“Hasil siasatan mendapati salah seorang rakan mangsa yang membawa senapang patah telah tergelincir di lereng bukit mengakibatkan senjata api yang dipegang terpelanting.
“Mangsa yang merupakan lelaki berusia 32 tahun itu telah terkena tembakan sebelum disahkan mati di lokasi kejadian,” katanya dalam satu kenyataan di sini hari ini.
Menurut Zaid, siasatan forensik mendapati terdapat beberapa kesan tembakan peluru di badan mangsa dipercayai dari senapang patah yang dibawa salah seorang suspek berkenaan.
“Hasil semakan pula menunjukkan senjata api itu dilesenkan atas nama bapa saudara kepada salah seorang rakan mangsa.

“Susulan itu, ketiga-tiga rakan mangsa yang berusia lingkungan 36 hingga 43 tahun itu ditahan polis bagi membantu siasatan,” ujarnya.
Katanya, kes disiasat di bawah Seksyen 302 Kanun Keseksaan dan Seksyen 8(a) Akta Senjata 1960.
Tambahnya, orang awam yang mempunyai maklumat berhubung kejadian diminta menyalurkan kepada balai polis terdekat atau menghubungi Pegawai Penyiasat, Asisten Superintendan, Redzuan Mat Salleh di talian 013-7854100 bagi membantu siasatan. – KOSMO! ONLINE


Jenazah mangsa samun selamat dikebumikan malam ini
Oleh AZIZAH SHAFIEI

6 Julai 2022, 11:10 pm
BERA – Jenazah Allahyarham Siti Zuliana Said, 52 yang meninggal dunia akibat dijerut dalam kejadian samun di rumahnya dekat Felda Mengkuang, Triang di sini selamat dikebumikan di Tanah Perkuburan Islam Felda Mengkuang kira-kira pukul 8.50 malam ini.
Jenazah yang dibawa dengan kenderaan Skuad Pengurusan Jenazah Malaysia (SPJM) tiba di rumah mangsa pada pukul 8 malam selepas dimandikan dan dikafankan di Hospital Sultan Ahmad Shah (Hoshas) Temerloh.
Ketibaan jenazah disambut dengan suasana sedih ahli keluarga terdekat termasuk suaminya, Mohd. Haris Ibrahim, 60 serta sahabat handai arwah yang tiba di sini sejak semalam.
Terdahulu Kosmo! melaporkan, kejadian samun kira-kira pukul 6 pagi semalam yang menyaksikan Siti Zuliana dijerut dengan pengecas telefon oleh seorang lelaki.
Suspek berjaya melarikan barang kemas milik mangsa, wang tunai RM6,000 serta sebuah kereta jenis Honda City milik suami mangsa. – KOSMO! ONLINE.


Rihanna atasi Kylie Jenner jadi bilionair wanita termuda
Oleh KOSMO!

6 Julai 2022, 9:00 pm
WASHINGTON – Penyanyi pop terkemuka, Rihanna telah mengatasi mogul kecantikan, Kylie Jenner sebagai bilionair wanita termuda (hasil usaha sendiri) menerusi senarai tahunan Forbes, lapor akhbar The Sun, semalam.
Wanita berusia 34 tahun itu memperoleh gelaran tersebut setelah menduduki senarai dengan nilai kekayaan bersih $1.4billion (RM6.19 bilion).
Rihanna mendapat tempat ke-21 dalam senarai keseluruhan dan merupakan satu-satunya bilionair dalam senarai itu yang berusia bawah 40 tahun.
Sebahagian daripada kekayaan penyanyi itu didedikasikan kepada kerjayanya setelah memenangi anugerah Grammy dengan lagu hits seperti ‘Umbrella’ yang menampilkan Jay-Z dan ‘Run This Town’.
Bagaimanapun, majoriti pendapatannya turut terkumpul daripada pelbagai jenama runcitnya termasuk Fenty Beauty, Fenty Skin dan Savage X Fenty.
Sementara itu, Jenner yang berusia 24 tahun pernah menduduki senarai itu disebabkan pelbagai usaha perniagaannya dan jumlah wang pada akaun bank miliknya.

Ibu kepada dua anak itu mengasaskan syarikat alat solek, Kylie Cosmetics, memulakan Kylie Baby dan Kylie Skin serta mempunyai banyak kerjasama lain. – AGENSI


‘Prank’ tarik tudung, YouTuber didakwa
Oleh NOR AZIAH MAT NOH

6 Julai 2022, 8:46 pm
KUALA LUMPUR – Gara-gara membuat video di media sosial tarik tudung wanita sebagai gurauan, seorang YouTuber didakwa di Mahkamah Majistret, di sini semalam.
Ketua Polis Daerah Wangsa Maju, Superintendan Ashari Abu Samah berkata, pihaknya telah menerima laporan polis sebelum menahan lelaki berusia 24 tahun itu pada pukul 7.30 malam kelmarin.
“Video yang tular itu memaparkan seorang lelaki (suspek) bertindak menarik tudung dua orang wanita (mangsa).
“Susulan itu, kertas siasatan dibuka di bawah Seksyen 509 Kanun Keseksaan dan Seksyen 14 Akta Kesalahan Kecil 1955 (Akta 336),” katanya dalam satu kenyataan di sini hari ini.
Mengulas lanjut, suspek telah dituduh di bawah Seksyen 14 Akta 336 di Mahkamah Majistret semalam dan dihukum denda.
Tambah Ashari, polis menasihati orang ramai supaya tidak membuat sebarang rakaman dan penyebaran video mengandungi isi kandungan yang boleh mendatangkan kegusaran masyarakat serta menyentuh sensitiviti di masa akan datang.

Terdahulu, tular di media sosial memaparkan seorang YouTuber yang dikenali sebagai Nick memuat naik video gurauan tarik tudung dua wanita di saluran YouTube miliknya.
Selepas mendapat kecaman pengguna media sosial, lelaki berkenaan membuat permohonan maaf menerusi video terbaharu semalam. – KOSMO! ONLINE


Jin Wei mahu gasak Tzu Ying habis-habisan
Oleh MUHAMMAD HELMEE RAMLI

6 Julai 2022, 9:35 pm
KUALA LUMPUR – Pemain perseorangan wanita profesional negara, Goh Jin Wei tekad untuk menampilkan aksi terbaiknya menjelang pusingan kedua Kejohanan Badminton Malaysia Masters menentang jaguh dari Taiwan, Tai Tzu Ying esok.
Meskipun bakal berdepan aksi sukar, namun bekas pemain No.1 Malaysia itu mahu memberi tekanan terhadap juara Asia dua kali tersebut dalam usaha melayakkan diri ke pusingan suku akhir.
Justeru, Jin Wei berharap penonton-penonton di Arena Axiata akan berada di belakang sepanjang perlawanan bagi membantu dia melakar kejutan dengan menyingkirkan pemain No.2 dunia itu.
“Aksi menentang Tzu Ying esok, saya akan cuba untuk memastikan setiap pukulan menghasilkan mata. Saya juga sedia menampilkan aksi terbaik dan cuba untuk menewaskannya.
“Kami pernah bertemu sebelum ini tetapi saya akan cuba berikan tekanan kepada Tzu Ying. Saya harap semua penyokong akan memberi sokongan selain mahu belajar sesuatu daripadanya,” kata Jin Wei selepas tamat perlawanan hari ini.
Sebagai rekod, kedua-dua pemain pernah bertemu sebelum ini pada kejohanan Terbuka Malaysia 2018 dengan keputusan memihak kepada Tzu Ying menerusi kemenangan 21-15, 21-15.

Pada aksi pusingan pertama yang berlangsung hari ini, Jin Wei dipaksa bekerja keras sebelum berjaya menewaskan pemain Amerika Syarikat (AS), Zhang Beiwen 21-19, 21-18.
Turut melayakkan diri ke pusingan kedua esok adalah perseorangan lelaki kebangsaan, Ng Tze Yong yang mencatat kemenangan ke atas wakil Kanada, Brian Yang 21-15, 21-15.
Bagaimanapun, dua lagi perseorangan lelaki, Soong Joo Ven dan Liew Daren gagal untuk mengikut jejak langkah Jin Wei ke pusingan kedua selepas tewas kepada lawan masing-masing. – KOSMO! ONLINE


Dua penagih dadah gagal loloskan diri
Oleh NOR AZIAH MAT NOH

6 Julai 2022, 9:28 pm
KUALA LUMPUR – Cubaan dua penagih dadah meloloskan diri daripada anggota polis bertukar padah apabila kereta yang dipandu suspek melanggar sebuah kenderaan lain mengakibatkan kereta peronda polis turut terbabas dalam kejadian di Jalan Sungai Besi, di sini awal pagi tadi.
Ketua Polis Daerah Wangsa Maju, Superintendan Ashari Abu Samah berkata, insiden itu berlaku pada pukul 3.10 pagi membabitkan kereta peronda polis dan kenderaan utiliti sukan (SUV) yang dipandu suspek dari Lebuh Raya Duta – Ulu Kelang (DUKE) menghala ke Plaza Tol Jalan Duta.
“Sampai di persimpangan Jalan Sungai Besi dan Jalan Dua, kereta yang dipandu suspek telah terlanggar sebuah kenderaan lain menyebabkan anggota peronda turut merempuh kereta suspek sebelum terbabas di tepi jalan.
“Pemandu yang dilanggar suspek tidak mengalami sebarang kecederaan manakala kereta peronda polis mengalami kerosakan di bahagian hadapan,” katanya dalam satu kenyataan di sini hari ini.
Tambahnya, salah seorang anggota polis mengalami kecederaan di bahagian muka termasuk mulut manakala seorang lagi anggota tidak mengalami sebarang kecederaan.
“Anggota yang cedera telah dibawa ke Hospital Universiti Kebangsaan Malaysia (HUKM) untuk mendapatkan rawatan.

“Polis kemudian menahan dua suspek lelaki warga tempatan berusia lingkungan 33 tahun yang mengalami kecederaan ringan di bahagian muka,” ujarnya.
Jelasnya, hasil saringan ujian air kencing turut mendapati suspek positif dadah jenis syabu.
Katanya, kesemua suspek kini ditahan reman selama tiga hari bermula hari ini di bawah Seksyen 42 Akta Pengangkutan Jalan 1987, Seksyen 186 dan 337 Kanun Keseksaan. – KOSMO! ONLINE


KPDNHEP bentang status minyak masak, ayam esok
Oleh KAMARIAH KHALIDI

6 Julai 2022, 7:32 pm
PUTRAJAYA – Mesyuarat Pasukan Khas Jihad Tangani Inflasi esok akan tertumpu kepada laporan daripada Kementerian Perdagangan Dalam Negeri dan Hal Ehwal Pengguna (KPDNHEP) mengenai kedudukan bekalan minyak masak bersubsidi, ayam dan telur.
Menteri di Jabatan Perdana Menteri (Ekonomi), Datuk Seri Mustapa Mohamed berkata, mesyuarat buat kali keempat itu juga dijangka berkisar mengenai situasi sebenar bekalan dan tahap pematuhan harga siling yang ditetapkan oleh kerajaan.
“Dalam mesyuarat esok, isu utama adalah laporan daripada KPDNHEP mengenai kedudukan bekalan minyak masak bersubsidi satu kilogram, ayam dan juga telur, ini penting kerana ia adalah isu yang dibangkitkan oleh rakyat khususnya berkaitan bekalan.
“Kita juga jangka akan terima laporan tentang kedudukan terkini dan tindakan-tindakan yang telah diambil, setakat mana ia berkesan kerana kerajaan hendak pastikan harga itu tidak melebihi harga siling yang ditetapkan,” katanya.
Beliau berkata demikian ketika ditanya mengenai antara intipati mesyuarat Pasukan Khas Jihad Tangani Inflasi yang berlangsung esok selepas merasmikan cawangan ke-99 Richiamo Coffee di Menara Prisma di sini hari ini.
Pada 29 Jun lalu, mesyuarat Jemaah Menteri bersetuju menubuhkan jawatankuasa tersebut bagi membantu Keluarga Malaysia menghadapi cabaran peningkatan kos sara hidup.  – KOSMO! ONLINE


Saintis bangunkan pelitup muka basmi virus Covid-19 secara automatik
Oleh KOSMO!

6 Julai 2022, 8:00 pm
WASHINGTON – Sepasukan penyelidik di Amerika Syarikat membangunkan sejenis pelitup muka N95 baharu yang bukan sahaja berfungsi mengurangkan penyebaran Covid-19, malah membunuh virus itu apabila mengenai peralatan tersebut, lapor laman berita Wion News semalam.
Pelitup muka hasil ciptaan penyelidik dari Institut Politeknik Rensselaer itu juga berpotensi untuk dipakai lebih lama.
“Kami berpendapat ciptaan itu adalah langkah pertama ke arah peralatan perlindungan diri yang tahan lebih lama.
“Ia boleh membantu mengurangkan penghantaran patogen bawaan udara secara umum,” kata Edmund Palermo dari Institut Politeknik Rensselaer seperti dilaporkan agensi berita Press Trust of India.
Menerusi penyelidikan yang diterbitkan baru-baru ini dalam jurnal Applied ACS Materials and Interfaces, pasukan itu berjaya mencantumkan polimer antimikrobial spektrum luas pada penapis polipropilena yang digunakan dalam pelitup muka N95. – Agensi


‘Air sungai pun jadilah ganti mineral’
Oleh KOSMO!

6 Julai 2022, 7:22 pm
GEORGE TOWN – Gara-gara kehabisan minuman air mineral di pasaran termasuk tidak sanggup bersesak membelinya di premis petang tadi membuat sebahagian pengguna di negeri sanggup menadah air sungai dalam botol sebagai pengganti bekalan sumber bersih itu.
Tinjauan Kosmo! di sebuah sungai di kaki bukit Sungai Ara di sini mendapati, ada pengguna sanggup datang lebih 10 kilometer dari Bayan Baru dan Teluk Kumbar semata-mata mahu mengambil stok air sungai untuk kegunaan harian ketika ini.
Rata-rata yang ditemui Kosmo! di sini berkata yang mereka buntu memikirkan tentang bekalan air yang tidak sempat ditadah atau disimpan di rumah ekoran berdepan gangguan bekalan air terputus secara tiba-tiba petang tadi.
Lokasi yang terjejas ketika ini adalah melibatkan kawasan penduduk di daerah Timur Laut, Barat Daya dan Seberang Perai.
Seorang pengguna, Shamirul alif Juzaidi, 23, berkata, dia terpaksa mengambil bekalan air sungai untuk kegunaan seisi keluarga memandangkan keluarganya tidak sempat menyimpan stok air di rumah.
“Situasi ini berlaku secara mengejut ketika ibu dan bapa keluar bekerja. Kami langsung tidak sempat simpan air untuk aktiviti memasak, mandi dan minum.

“Stok air mineral di kebanyakan kedai, pasar raya dan stesen minyak semua laku keras. Orang ramai berpusu-pusu masuk kedai petang tadi dan pakat beli dalam kuantiti yang banyak,” katanya yang ditemani adiknya, Syamil Afiq, 15. – KOSMO! ONLINE


Mahkamah Majistret batal waran tangkap Emilia Hanafi
Oleh NUZULSHAM SHAMSUDDIN

6 Julai 2022, 6:23 pm
KUALA LUMPUR  – Mahkamah Majistret hari ini membatalkan waran tangkap terhadap bekas isteri kepada Pengerusi Eksekutif Naza World, Datuk SM Faisal SM Nasimuddin Emilia Hanafi, atas ketidakhadirannya beberapa kali dalam perbicaraan mahkamah dijadualkan sebelum ini.
Perbicaraan itu adalah berhubung dakwaan Datuk SM Faisal selaku Orang Kena Tuduh (OKT) yang mendatangkan kecederaan kepada Emilia pada tahun 2015.
Majistret Nadia Othman, membatalkan waran tangkap itu selepas berpuas hati dengan penjelasan ibu kepada tiga anak tersebut berhubung ketidakhadirannya beberapa kali dalam prosiding perbicaraan kes yang ditetapkan sebelum ini.
Mahkamah turut memberi amaran agar Emilia, tidak menggunakan Sijil Cuti Sakit (MC) sebagai ‘tiket’ untuk tidak hadir ke mahkamah dalam perbicaraan kes kecederaan terhadapnya.
“Waran tangkap dibatalkan dan saya nak memberi amaran kepada pengadu supaya hadir pada tarikh akan datang, saya sentiasa ingatkan kehadiran semua pihak dan mengikut prosedur.
“Sijil cuti sakit (MC)  bukan satu tiket untuk tidak hadir ke mahkamah sekiranya perlu sepertimana yang saya minta pada Puan Emilia tadi kemukakan laporan perubatan untuk mengesahkan sakit mengapa tidak hadir ke mahkamah, bicara akan diteruskan dan bicara pada 15 Julai ini,” katanya pada sebutan kes untuk waran tangkap terhadap Emilia.

Terdahulu, Timbalan Pendakwa Raya Nur Aishah Ahmad Zakiuddin memohon mahkamah membatalkan waran tangkap yang dikeluarkan ke atas Emilia pada 15 Jun selepas berdasarkan penjelasan Emilia di mahkamah hari ini.
Sementara itu, Emilia hadir ke mahkamah dan memberi keterangan dari kandang saksi untuk menjelaskan ketidakhadirannya pada perbicaraan masing-masing bertarikh pada 14 dan 15 Dis 2021;  28 Feb 2022; 4 Mac 2022; 20 April 2022; 20 Mei 2022 dan 16 Jun 2022 berikutan keadaan kesihatan Emilia- KOSMO! ONLINE


Lembu korban bersaiz ‘gergasi’
Oleh KOSMO!

6 Julai 2022, 6:05 pm
JAKARTA – Sebuah klip video tular di media sosial Indonesia kerana memaparkan seekor lembu bersaiz lebih besar berbanding yang sering dijadikan korban sempena Hari Raya Aidiladha, lapor laman berita Suara.com.
Video itu dimuat naik dalam akaun Instagram @awreceh.id.
Menerusi video berkenaan, kelihatan dua ekor lembu yang ditambat secara bersebelahan sedang meragut rumput di kawasan sebuah rumah.
Seekor lembu berwarna coklat kelihatan amat besar dan tinggi sehingga hampir menyamai ketinggian sebuah rumah satu tingkat berhampiran dengannya.
Bukan itu sahaja, ia kelihatan lebih besar berbanding seekor lembu putih di sebelahnya sehingga tidak dapat dimasukkan ke dalam kandang.
Video tersebut mendapat perhatian netizen di ruangan komen.

“Ahli jawatankuasa korban mesti gementar,” kata seorang netizen.
“Jika anda ditendang, ‘pindah alam’ secara automatik,” komen netizen lain. – Agensi


Harga petrol RON95, diesel kekal
Oleh MOHD RIDZAUDDIN ROSLAN

6 Julai 2022, 6:16 pm
PUTRAJAYA- Harga runcit bagi petrol RON95 dan diesel kekal bagi tempoh 7 hingga 13 Julai 2022 di mana penawaran bahan bakar itu masing-masing ditetapkan pada harga RM2.05 dan RM2.15 seliter.
Kementerian Kewangan berkata, harga runcit bagi petrol RON97 pula turun sebanyak 4 sen seliter daripada RM4.84 kepada RM4.80 seliter.
“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.
“Harga pasaran sebenar bagi kedua-dua produk telah meningkat melebihi paras harga siling ditetapkan, sepertimana yang dapat dilihat pada harga runcit petrol RON97 yang ditetapkan mengikut harga pasaran,” katanya di sini tadi.
Kementerian Kewangan berkata, kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara. -KOSMO! ONLINE


Pengantin baharu terima hadiah barang kemas daripada setiap tetamu
Oleh KOSMO!

6 Julai 2022, 7:00 pm
HANOI – Satu pasangan pengantin baharu di Bach Ninh, Vietnam menjadi tular apabila mengenakan perhiasan barangan kemas yang sarat seperti golongan bangsawan, lapor laman Wolipop.
Menurut rakan keluarga tersebut, semua perhiasan itu dihadiahkan oleh tetamu yang terdiri daripada kerabat diraja yang kaya-raya.
Pengantin dikatakan menerima beratus-ratus utas gelang serta rantai emas semasa majlis perkahwinan mereka dan memakai kesemuanya serentak.
Pernikahan tersebut berlangsung pada 10 Jun lalu di kampung Dong Cao, daerah Phong Khe.
“Keluarga pengantin termasuk dalam golongan kaya di daerah itu. Jadi, sempena meraikan  perkahwinan, pasangan itu menerima banyak hadiah termasuk gelang dan cincin emas,” ujar seorang rakan pengantin perempuan.
Berdasarkan komen netizen, ini bukan kali pertama majlis perkahwinan mewah berlangsung di Bach Ninh kerana kawasan itu sememangnya digelar sebagai pusat kediaman elit. – Agensi


Kebanyakan rumah hanyut didirikan atas tanah rizab
Oleh MOHD. RAFIE AZIMI

6 Julai 2022, 6:12 pm
BALING – Kebanyakan rumah di pinggir Sungai Iboi yang hanyut dalam tragedi kepala air pada kelmarin didirikan atas tanah rizab yang tiada hak milik.
Menteri Besar Kedah, Datuk Seri Muhammad Sanusi Md. Nor berkata, keadaan itu menimbulkan sedikit masalah kerana kerajaan hanya boleh membantu membina semula rumah di kawasan tanah bergeran.
Selain itu katanya, keadaan sungai di situ juga sudah semakin cetek hingga air melimpah dan mengundang lebih bahaya sekiranya rumah baharu dibina di kawasan sama.
“Saya difahamkan kebanyakan rumah yang hanyut itu memang tak ada geran. Kalau mereka ada tanah milik di tempat lain, lebih mudah untuk kerajaan bantu bina rumah.
“Jika tidak, kena cari tapak dahulu dan proses itu mungkin agak lambat. Kalau bantuan kerajaan, memang perlu ada geran dan tanah bermilik tetapi kalau tidak ada, kita akan usahakan sama-sama,” katanyapada sidang akhbar selepas mempengerusikan Mesyuarat Exco di Pejabat Daerah dan Tanah Baling di sini hari ini.
Menurutnya hasil laporan diterima, terdapat 15 buah rumah dilaporkan hanyut dan musnah sehingga tidak lagi boleh diduduki di Kampung Iboi. – KOSMO! ONLINE


Tang Jie-Valeree lakar kejutan sensasi
Oleh MUHAMMAD ZUHAILY BADLISHAH

6 Julai 2022, 7:30 pm
KUALA LUMPUR – Beregu campuran negara, Chen Tang Jie-Valeree Siow mencipta kejutan terbesar apabila menyingkirkan pemain ranking ke-12 dunia dari Jerman, Mark Lamsfuss-Isabel Lohau di pusingan pertama Malaysia Masters.
Turun selaku beregu No.150 dunia sema sekali tidak mematahkan semangat Tang Jie-Valeree untuk memberikan persembahan penuh bertenaga dengan kemenangan 21-17, 21-11 dalam tempoh 33 minit di Axiata Arena, Bukit Jalil hari ini.
Biarpun menang straight-set, namun Tang Jie, 24, masih tidak berpuas hati dengan corak permainannya terutama pada awal saingan set pertama.
“Pasangan saya (Valeree) memberi keyakinan kepada saya di awal permainan selepas saya banyak melakukan kesilapan dan mudah memberikan mata kepada pihak lawan.
“Dia memberi motivasi dan sokongan ketika saya main tidak bagus dan kurang konsisten. Kali ini dia adalah pemain paling bernilai,” kata pemain dari Ipoh itu selepas tamat perlawanan.
VALEREE (belakang) beraksi cemerlang bersama Tang Jie menewaskan Lamsfuss-Lohau 21-17, 21-11 pada pusingan pertama Malaysia Masters di Axiata Arena hari ini. GAMBAR – AMIR KHALID
Bagi Valeree, pemain berusia 20 tahun itu hanya mahu memberikan prestasi terbaik setiap kali turun gelanggang tanpa terlalu memikirkan mengenai status dan ranking pemain lawan.

Di pusingan kedua esok, Tang Jie-Valeree bakal menentang ranking No.22 dunia dari Thailand, Supak Jomkoh-Supissara Paewsampran yang menang ke atas beregu Indonesia, Zachariah Josiahno Sumanti-Hediana Julimarbela 21-9, 21-19.
Kecemerlangan beregu campuran negara di pusingan pertama hari ini berterusan menerusi kejayaan Hoo Pang Ron-Toh Ee Wei menewaskan Kim Won Ho-Jeong Na Eun dari Korea Selatan 23-25, 21-8, 21-7.
Dua lagi beregu campuran negara ke pusingan seterusnya ialah Chan Peng Soon-Cheah Yee See dan pasangan profesional, Goh Soon Huat-Shevon Jemie Lai. – KOSMO! ONLINE


Tak nak yang kaya tapi harap duit ibu bapa – Shila Amzah
6 Julai 2022, 6:30 pm
PETALING JAYA – Selepas sah berpisah dengan bekas suaminya sekitar Februari lalu, penyanyi Shila Amzah sering ditebak soalan berkait kisah hati dan calon baharu dalam hidupnya.
Bagaimanapun, ada yang menuduh Shila ‘gatal’ dan tidak matang kerana sering bercakap soal jodoh secara terbuka memandangkan usia perceraiannya masih awal.
Enggan melayan segala tohmahan yang dilemparkan netizen terhadapnya, penyanyi berusia 32 tahun itu menjawab, dia sebenarnya sudah lali berdepan dengan kata-kata kecaman.
“Orang tanya, saya jawab jelah. Sebab saya dalam keadaan agak bahaya sekarang. Saya tak ‘filter’, jadi mungkin ada yang suka, mungkin juga tak.
“Dah 22 tahun dalam industri, sebenarnya saya dah penat. Malas nak layan. Bila ada yang kecam, orang itu dengki dan mungkin dia tak gembira dengan hidupnya,” kata Shila.
Shila berkata demikian ketika ditemui pada majlis sidang akhbar drama Cinta Hilang Kata semalam yang turut menyaksikan dia menyanyikan runut bunyi drama berkenaan berjudul Bahagiakan Dia bersama Liza Hanim.

Tambah penyanyi Patah Seribu itu lagi, dia sentiasa bersedia andai kerap dilayangkan isu berkaitan jodoh kerana baginya, tiada soalan dalam dunia ini yang akan menakutkan dirinya.
“Sebenarnya saya dah bersedia dan tak ada apa-apa soalan dalam dunia ini akan menakutkan saya.
“Orang boleh tanya apa saja, saya akan jawab dan pilih keterbukaan untuk menjawab sama ada 70 atau 50 peratus. Tapi saya akan tetap jawab,” katanya.
Selepas lima bulan memegang status solo, Shila atau nama lengkapnya Nurshahila Amir Amzah mengakui dia tidak pernah sekali pun menutup pintu hati atau menolak untuk kembali hidup berpasangan.
Kata Shila, dia bagaimanapun sangat berhati-hati dalam soal pemilihan pasangan pada masa depan dengan memilih orang yang bekerja keras dan rajin.
“Dalam bidang muzik, saya pilih orang yang bekerja keras berbanding yang ada bakat. Jadi saya akan guna perkara yang sama dalam kehidupan peribadi.
“Contohnya kalau dia anak orang kaya tapi tak reti kerja dan mengharapkan ihsan ibu bapa, saya elak. Saya nak orang yang rajin.
“Saya tak nak orang yang tiada hala tuju dalam hidup dan tak tahu apa yang dia nak. Tiada matlamat hidup dan misi serta visi. Termasuklah orang yang tak bertanggungjawab atas hidup sendiri,” katanya.
Untuk rekod, Shila pernah berkahwin dengan Haris Idraki Elias pada 2018 dan hasil perkahwinan, mereka dikurniakan seorang anak lelaki, Seth Uwais. – KOSMO! ONLINE


Banjir Baling : Agensi JPM salur RM1.58 juta
Oleh MOHD. HUSNI MOHD. NOOR

6 Julai 2022, 6:32 pm
PUTRAJAYA – Lebih RM1.58 juta nilai bantuan termasuk wang tunai dan barangan keperluan berjaya dikumpulkan oleh pelbagai agensi di bawah Jabatan Perdana Menteri (Hal Ehwal Agama) setakat ini untuk disalurkan kepada mangsa banjir di Baling, Kedah.
Menteri di Jabatan Perdana Menteri (Hal Ehwal Agama), Datuk Idris Ahmad berkata, sumbangan itu akan diagihkan segera kepada mangsa banjir sekali gus meringan beban mereka.
Katanya, walaupun berada di Mekah untuk menunaikan ibadah haji, namun beliau sudah arahkan Jabatan Kemajuan Islam Malaysia (Jakim) untuk menggerakkan misi bantuan itu.
“Alhamdulillah, Timbalan Menteri di Jabatan Perdana Menteri (Hal Ehwal Agama) Datuk Marzuk Shaary serta wakil agensi-agensi di bawah saya telah turun memberi bantuan dalam misi bantuan hari ini.
“Cubit paha kiri, paha kanan terasa juga. Hati terasa resah dan gulana saat melihat saudara mara kita ditimpa ujian, seolah-olah kita turut merasakan hal yang sama,” katanya menerusi hantaran di Facebook hari ini.
Katanya, beliau dan jemaah Haji Malaysia di Mekah sentiasa mendoakan keselamatan dan kesejahteraan kepada semua mangsa yang terlibat..- KOSMO! ONLINE


Pemandangan langit bertukar hijau gemparkan penduduk Dakota Selatan
Oleh KOSMO!

6 Julai 2022, 6:30 pm
PIERRE, Dakota Selatan – Pemandangan langit bertukar warna menjadi hijau di negeri Dakota Selatan, Amerika Syarikat menjadi tular di media sosial dengan keadaan itu dipercayai berlaku sejurus sebelum ribut menghampiri bandar Sioux Falls, lapor laman Newsweek.
Perkhidmatan Cuaca Kebangsaan (NWS) berkata, cuaca buruk itu adalah sebahagian daripada ‘derecho’, siri lanjutan ribut bersambung yang termasuk angin melebihi 93 kilometer sejam.
Beberapa gambar yang dikongsi di media sosial menunjukkan imej dramatik langit berwarna hijau dan awan ribut yang menakutkan menghampiri Bandar Sioux pada lewat petang.
Ahli meteorologi NWS, Cory Martin mengulas tentang warna langit luar biasa dan berkongsi di laman Twitter yang menjelaskan bahawa kesan visual itu adalah disebabkan oleh cahaya kemerahan dari Matahari terbenam yang bertindak balas dengan titisan air biru di dalam awan ribut.
“Ribut petir biasanya berlaku lewat petang apabila langit mengambil warna kemerah-merahan ketika sudut Matahari perlahan-lahan mula menghampiri ufuk.
 “Zarah dalam awan ribut dengan kedalaman yang besar dan kandungan air terutamanya, akan menyerakkan cahaya biru. Apabila cahaya kemerahan yang bertaburan oleh atmosfera menerangi titisan air biru di awan,  ia akan kelihatan bercahaya hijau,” katanya.

Lebih 28,000 orang terputus bekalan elektrik di Dakota Selatan ketika ribut melanda, walaupun kira-kira 20,000 telah pulih semula pada sebelah malamnya, demikian menurut PowerOutage AS.
Ribut itu bergerak ke Air Terjun Sioux dari arah barat sebelum keluar dari negeri itu dan menuju ke barat daya Minnesota dan barat laut Iowa. – Agensi


KASA segerakan empat projek tebatan banjir di Baling
Oleh MOHD. HUSNI MOHD. NOOR

6 Julai 2022, 5:36 pm
PUTRAJAYA – Kementerian Alam Sekitar dan Air (KASA) akan menyegerakan empat projek termasuk rancangan tebatan banjir susulan kejadian bencana alam di Baling, Kedah semalam.
Menterinya, Datuk Seri Tuan Ibrahim Tuan Man berkata, antara projek yang disegerakan termasuk Rancangan Tebatan Banjir (RTB) Baling Fasa 1 dengan kos sebanyak RM15 juta dan RTB Baling Fasa 2 berjumlah RM160 juta.
“Ia termasuk pembinaan struktur sabo untuk mengurangkan risiko aliran debris dengan kos RM22 juta dan projek-projek kecil seperti mendalamkan sungai, membina benteng sungai, pembaikan jambatan, denai sungai yang dijangka bernilai RM6 juta.
“Empat projek itu perlu disegerakan berdasarkan penilaian pasukan teknikal terdiri daripada Ketua Setiausaha KASA, Datuk Seri Ir Zaini Ujang dan Ketua Pengarah Jabatan Pengairan dan Saliran (JPS), Datuk Md Nasir Md. Noh,” katanya dalam satu kenyataan di sini tadi.
Beliau dimaklumkan, banjir kilat yang berlaku di Baling adalah susulan hujan berterusan selama tiga jam bermula pada 3 petang, Isnin lalu.
“Bacaan aras hujan di stesen JPS Felda Teloi Kanan ialah 64 milimeter (mm) manakala stesen Kampung Sedim dan Kampung Iboi masing-masing melebihi 40mm.

“Data satelit Jabatan Meteorologi menunjukkan taburan hujan lebih tinggi, lebih sekali ganda di Gunung Inas iaitu huluan Sungai Tiak dan Sungai Kupang,” ujarnya. – KOSMO! ONLINE.


Padah langgar hakcipta, jual barang tiruan
Oleh MOHD YUNUS YAKKUB

6 Julai 2022, 5:57 pm
SHAH ALAM – Sebuah syarikat pembuatan acuan plastik didenda RM24,000 oleh Mahkamah Sesyen hari ini atas tuduhan melanggar hak cipta perisian karya sastera dalam bentuk program-program komputer, tujuh tahun lalu.
Hakim Rasyihah Ghazali menjatuhkan hukuman itu terhadap SMT Industries Sdn. Bhd selaku Orang Kena Saman (OKS) diwakili salah seorang pengarah syarikatnya, Lee Kum Seng, 53, yang mengaku bersalah selepas pertuduhan dibacakan kepadanya.
Mengikut pertuduhan, syarikat itu didakwa didapati memiliki empat perisian salinan langgaran karya yang telah melanggar hak cipta sebuah perbadanan di California, Amerika Syarikat.
Kesalahan itu dilakukan di syarikat tersebut di Taman Perindustrian Puchong Utama dekat sini kira-kira pukul 2 petang pada 28 Julai 2015.
Sabit kesalahan boleh dihukum penjara sehingga lima tahun dan denda tidak kurang daripada RM2,000 dan tidak melebihi RM20,000 atau kedua-duanya mengikut Seksyen 41 (1) (d) Akta Hakcipta 1987 dan boleh dihukum di bawah Seksyen 41 (1) (i) akta yang sama.
Sementara itu, dalam mahkamah yang sama, seorang penjual pakaian, Tee Sook Leng,40, didenda RM4,080 selepas mengaku bersalah memiliki dan menjual 51 unit barangan tiruan meliputi 47 baju dan empat tali pinggang jenama Burberry.

Perbuatan Sook Leng yang juga OKS dilakukan di premisnya di daerah ini kira-kira pukul 12 tengah hari pada 22 April tahun lalu.
Kesalahan dilakukan mengikut Seksyen 102 (1)(c) Akta Cap Dagangan 2019 dan boleh dihukum di bawah Seksyen 102(1)(ii) akta sama.
Sabit kesalahan boleh didenda tidak melebihi RM10,000 bagi setiap barangan dipakaikan cap dagangan berdaftar atau dipenjarakan sehingga tiga tahun atau kedua-duanya bagi mereka yang bukan satu pertubuhan perbadanan.
Pendakwaan dikendalikan Pegawai Pendakwa Kementerian Perdagangan Dalam Negeri dan Hal Ehwal Pengguna (KPDNHEP) Mohd. Haniff Md. Alimuddin manakala kedua-dua OKS tidak diwakili peguam. -KOSMO! ONLINE


34 motosikal musnah dijilat api
Oleh NOR AZIAH MAT NOH

6 Julai 2022, 5:49 pm
KUALA LUMPUR – Sebanyak 34 buah motosikal musnah dalam kebakaran disyaki angkara perbuatan khianat di Projek Perumahan Rakyat (PPR) Kampung Muhibbah, Bukit Jalil di sini awal pagi tadi.
Ketua Polis Daerah Cheras, Asisten Komisioner Muhammad Idzam Jaafar berkata, pihaknya menerima laporan berhubung kejadian itu pada pukul 2.21 pagi.
“Susulan itu, anggota Balai Bomba dan Penyelamat Sri Rampai dikejarkan ke lokasi dan api berjaya dipadamkan.
“Pemeriksaan mendapati 34 motosikal terbakar kerana kedudukannya yang terlalu rapat antara satu sama lain,” katanya dalam kenyataan hari ini.
Tiada kemalangan jiwa dilaporkan dan siasatan berhubung punca sebenar kejadian masih dalam siasatan.
Kes disiasat di bawah Seksyen 435 Kanun Keseksaan kerana khianat. Usaha mengesan suspek terlibat sedang giat dijalankan. – KOSMO! ONLINE